Diari Oficial de la Generalitat Valenciana


Sumari del DOGV 9076, del 05-05-2021 (2021/4717)

DECRET 55/2021, de 23 d'abril, del Consell, d'aprovació del Reglament de mediació de la Comunitat Valenciana.
-------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/04/23/55/dof/vci/html**

### Dades del document

Número de DOGV
:   9076

Data del DOGV
:   05-05-2021

Secció del DOGV
:   I. DISPOSICIONS GENERALS

Número del document
:   2021/4717


Data del document
:   23-04-2021

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * interés col·lectiu
    * legislació
    * accés a la justícia
    * assistència judicial

DECRET 55/2021, de 23 d'abril, del Consell, d'aprovació del Reglament de mediació de la Comunitat Valenciana. [2021/4717]  
ÍNDEX  
Article únic. Objecte  
Disposicions addicionals  
Primera. Inscripcions en el Registre de les entitats i de les persones mediadores familiars de la Generalitat  
Segona. Models normalitzats de sol·licituds, acreditacions i actes  
  
Tercera. Protecció de dades de caràcter personal  
Quarta. Personal de la Unitat Administrativa de Suport al Centre de Mediació de la Comunitat Valenciana  
Cinquena. Constitució del Consell Assessor de Mediació de la Comunitat Valenciana  
Sisena. Mitjans electrònics, informàtics i telemàtics de la Generalitat  
Disposicions transitòries  
Primera. Especialitats del sistema de torns de mediació  
Segona. Subvenció de les actuacions de mediació gratuïta  
Disposició derogatòria  
Única. Derogació normativa  
Disposicions finals  
Primera. Desenvolupament normatiu  
Segona. Entrada en vigor  
Annex I. Reglament de mediació de la Comunitat Valenciana  
Capítol I. Disposicions generals  
Article 1. Objecte  
Article 2. Àmbit d'aplicació  
Capítol II. Col·laboració i coordinació en l'àmbit de la mediació  
Article 3. Col·laboració i coordinació amb l'Administració local  
Article 4. Relacions amb el ministeri amb competències en justícia i altres comunitats autònomes  
Article 5. Col·laboració amb el Consell General del Poder Judicial  
Article 6. Col·laboració amb les entitats mediadores  
Article 7. Dades a efectes estadístics  
Capítol III. Organització administrativa en l'àmbit de la mediació  
Secció primera. Del Centre de Mediació de la Comunitat Valenciana  
Article 8. Definició i àmbit territorial  
Article 9. Funcions  
Secció segona. Del Consell Assessor de Mediació de la Comunitat Valenciana  
Article 10. Definició  
Article 11. Composició  
Article 12. Nomenament i cessament de les vocalies  
Article 13. Funcions de la presidència, la vicepresidència i la secretaria  
Article 14. Funcions del Consell Assessor de Mediació de la Comunitat Valenciana  
Article 15. Funcionament i règim econòmic  
Capítol IV. Registre de persones i entitats mediadores de la Comunitat Valenciana  
Secció primera. Organització  
Article 16. Objecte  
Article 17. Organització, estructura i assentaments registrals  
Secció segona. Procediments  
Article 18. Inscripció de les persones i entitats mediadores  
Article 19. Efectes de la inscripció  
Article 20. Informació que cal proporcionar  
Article 21. Alta en el registre i comprovació de dades  
Article 22. Actualització i rectificació de dades  
Article 23. Suspensió i baixa en el registre  
Secció tercera. Torns de mediació  
Article 24. Torns de mediació  
Article 25. Inscripció en el sistema de torns  
Article 26. Designació de la persona mediadora  
Secció quarta. Coordinació amb altres registres  
Article 27. Principi de coordinació  
Article 28. Convenis de col·laboració  
Capítol V. Formació  
Article 29. Titulació i formació específica de les persones mediadores  
Article 30. Formació contínua de les persones mediadores  
Article 31. Centres de formació  
Article 32. Homologació de la formació  
Capítol VI. L'assegurament de l'activitat de mediació  
Article 33. Obligació d'assegurament de la responsabilitat civil professional de la persona mediadora  
Article 34. Cobertura i suma assegurada  
Article 35. Obligació d'assegurament de la responsabilitat de les entitats mediadores  
Capítol VII. Procediment de mediació  
Article 36. Caràcter presencial i representació  
Article 37. Procediment  
Article 38. Procediment per mitjans electrònics, informàtics i telemàtics  
Capítol VIII. Mediació gratuïta  
Secció primera. Gratuïtat de la mediació  
Article 39. Criteris generals  
Article 40. Contingut del dret  
Article 41. Procediment per al reconeixement del dret a la mediació gratuïta  
Article 42. Sol·licitud  
Article 43. Instrucció del procediment  
Article 44. Resolució i notificació  
Article 45. Subvenció de les actuacions de mediació gratuïta  
Article 46. Import de la subvenció de les actuacions de mediació gratuïta  
Article 47. Règim jurídic  
Secció segona. Programes de foment de la mediació  
Article 48. Programes de foment de la mediació  
Capítol IX. Qualitat de la mediació  
Secció primera. Qualitat  
Article 49. Codi de conducta  
Article 50. Queixes i reclamacions  
Article 51. Suggeriments i agraïments  
Article 52. Enquestes de qualitat  
Secció segona. Segell de qualitat mediadora  
Article 53. Definició i objectius  
Article 54. Requisits  
Article 55. Atorgament, modificació i renovació del segell de qualitat mediadora  
Article 56. Retirada del segell de qualitat mediadora  
Article 57. Exempció de responsabilitat  
Capítol X. Del procediment sancionador  
Article 58. Consideracions generals  
Article 59. Inici, instrucció i resolució del procediment sancionador  
  
Annex II. Mòduls i imports de la mediació gratuïta intrajudicial  
Annex III. Mòduls i imports de la mediació gratuïta extrajudicial  
  
La Llei 24/2018, de 5 de desembre, de la Generalitat, de mediació de la Comunitat Valenciana, regula aquest mètode alternatiu de solució i gestió de conflictes a la Comunitat Valenciana, en l'àmbit de les competències que té i de conformitat amb la normativa de l'Estat, i posa a la disposició de la ciutadania el recurs de la mediació dins del procés judicial o com alternativa a aquest procés.  
El text legal pretén promoure i fomentar la resolució de controvèrsies a través de la mediació oferint un marc jurídic en el qual incardinar els procediments de mediació presents i els que es puguen establir en el futur, intrajudicials i extrajudicials. Igualment, té la pretensió de garantir la professionalitat de la mediació, mitjançant la formació i l'especialització de les persones mediadores.  
  
La mediació suposa un mitjà per a fer efectiva la tutela judicial. Així, el Consell General del Poder Judicial explicita, en la Guía para la práctica de la mediación intrajudicial que «Des d'aquesta perspectiva, la mediació ?basada en el diàleg dels interessats mateixos, canalitzat i dirigit per un professional per a trobar la solució adequada per a cadascú en el cas concret- és un mètode molt eficaç per a aconseguir atorgar la millor tutela judicial possible. Per això, entenem que quan el jutge deriva a mediació, compleix eficaçment el dret reconegut en l'article 24 de la Constitució Espanyola. La Carta Magna dels Jutges Europeus, aprovada pel Consell Consultiu del Consell d'Europa, en l'article 15, diu: ?El jutge ha d'actuar per a assegurar la consecució d'una solució ràpida, eficaç i a un cost raonable dels litigis; ha de contribuir a la promoció de mètodes alternatius de resolució de conflictes?».  
  
El procediment de mediació dissenyat en el text legal té caràcter voluntari i és aplicable a les actuacions de mediació que decidisquen acollir-s'hi expressament o tàcitament, en les quals almenys una de les parts tinga domicili a la Comunitat Valenciana; això no és necessari quan es tracte de conflictes sotmesos a la jurisdicció dels jutjats i tribunals de la Comunitat Valenciana, i en els que la persona mediadora designada per les parts en conflicte, per les entitats mediadores o per la conselleria competent en matèria de mediació estiga inscrita en el Registre de persones i entitats mediadores de la Comunitat Valenciana, i en les que, a més, la mediació es desenvolupe totalment o parcialment en el territori de la Comunitat Valenciana, a excepció dels casos en què la mediació s'efectue per mitjans telemàtics.  
  
Òbviament, a la Comunitat Valenciana aquest marc jurídic no substitueix ni desplaça el que està regulat actualment per la legislació estatal i la normativa de desplegament d'aquesta legislació, al qual es poden acollir lliurement en tot moment les parts en conflicte, tal com s'aclareix en l'Acord de la Comissió Bilateral de Cooperació Administració General de l'Estat - Generalitat en relació amb la Llei 24/2018, publicat el 25 de setembre de 2019, en el Boletín Oficial del Estado número 231 i en el Diari Oficial de la Generalitat Valenciana número 8642. És per això que les determinacions d'aquest reglament no seran aplicables quan la persona mediadora no estiga inscrita en el Registre de persones i entitats mediadores de la Comunitat Valenciana, sense perjudici que ella i les parts es puguen acollir voluntàriament al procediment de mediació de la Llei 24/2018, de conformitat amb els articles 23.c i 31.1.a, que estableixen la possibilitat de triar i designar, respectivament, una persona o entitat mediadora estiga inscrita o no en el Registre de persones i entitats mediadores de la Comunitat Valenciana o qualsevol altre registre autonòmic o estatal.  
La disposició final segona de la Llei 24/2018 va fixar la data de l'entrada en vigor tres mesos després que es publicara en el Diari Oficial de la Generalitat Valenciana; aquest termini es va complir el 7 de març de 2019. Al seu torn, la disposició final primera preveia un termini màxim d'un any per al desenvolupament reglamentari d'aquesta llei, termini que s'ha vist afectat a conseqüència de la convocatòria de la Comissió Bilateral, abans esmentada.  
Entre altres punts de l'Acord de la Comissió Bilateral de Cooperació Administració General de l'Estat-Generalitat, s'hi inclou que la Comunitat Valenciana es compromet perquè el desenvolupament reglamentari previst en els articles 19.2.a i 19.5 de la Llei 24/2018 estiga d'acord amb la legislació estatal i la normativa de desplegament de la llei. En particular, que el desenvolupament reglamentari de l'apartat 2 de l'article 19 s'ajuste al que es disposa en els articles 4, 5 i 6 del Reial decret 980/2013, de 13 de desembre.  
Una vegada resoltes els dubtes de constitucionalitat apuntats en la Comissió Bilateral i aclarits els obstacles que impedien el desenvolupament de la Llei 24/2018, s'ha considerat oportú dur a terme l'elaboració del reglament que ara ens ocupa.  
Aquest decret desplega aspectes fonamentals de la regulació legal, com la formació de la persona mediadora, la publicitat a través del Registre de persones i entitats mediadores de la Comunitat Valenciana, l'assegurament de la seua responsabilitat, la possibilitat de realitzar un procediment de mediació per mitjans electrònics, informàtics i telemàtics, i altres aspectes previstos en la Llei 24/2018, de la Generalitat; tot això, per a aconseguir una justícia eficaç que garantisca tant l'accés de la ciutadania a la justícia com la tutela judicial efectiva dels seus drets i llibertats.  
Per la importància que té, destaca la regulació de la mediació gratuïta com a mecanisme necessari per a finançar la prestació de les actuacions que du a terme la persona mediadora en el procediment de mediació, així com perquè es convertisca en un mitjà accessible per a la ciutadania i se n'afavorisca la implantació efectiva.  
D'acord amb la Llei 24/2018, en la modificació donada per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, es preveu la mediació gratuïta per a les següents persones que opten per acudir a la mediació per a resoldre els seus conflictes: les beneficiàries del dret de justícia gratuïta, les assenyalades en l'apartat 2 de l'article 4 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, sempre que es tracte de procediments de mediació que tinguen relació amb les circumstàncies de salut o discapacitat, les que les tinguen a càrrec seu i, en idèntics termes, quan actuen en el seu nom i interés en els procediments referits, i les víctimes directes i indirectes, definides de conformitat amb el que es disposa en la Llei 4/2015, de 27 d'abril, de l'Estatut de la víctima del delicte, en els processos que tinguen vinculació amb la seua condició de víctimes, en deriven o en siguen conseqüència, en el marc de les polítiques de justícia restaurativa.  
La part dispositiva d'aquest decret conté un article únic que aprova el Reglament de mediació de la Comunitat Valenciana que es recull l'annex I, així com una part final amb sis disposicions addicionals referides a: inscripcions en el Registre de les entitats i de les persones mediadores familiars de la Generalitat, models normalitzats de sol·licituds, acreditacions i actes, protecció de dades de caràcter personal, personal de la unitat administrativa de suport al Centre de Mediació de la Comunitat Valenciana, constitució del Consell Assessor de Mediació de la Comunitat Valenciana, i els mitjans electrònics, informàtics i telemàtics de la Generalitat; dues disposicions transitòries referides a les especialitats en les quals s'organitza el sistema de torns de mediació i al règim transitori de la subvenció de les actuacions de mediació gratuïta; una disposició derogatòria; dues disposicions finals que es refereixen, respectivament, al desenvolupament normatiu i l'entrada en vigor, i, finalment els annexos II i III, que contenen els mòduls i imports de la mediació gratuïta intrajudicial i extrajudicial, respectivament.  
  
El capítol I del reglament conté les disposicions de caràcter general referides a l'objecte i àmbit d'aplicació.  
El capítol II estableix les relacions de col·laboració i coordinació amb l'Administració local, amb el ministeri amb competències en matèria de justícia i altres comunitats autònomes, amb el Consell General del Poder Judicial i amb les entitats mediadores públiques i privades i els serveis i centres de mediació existents.  
El capítol III preveu normes d'organització i funcions del Centre de Mediació de la Comunitat Valenciana i del Consell Assessor de Mediació de la Comunitat Valenciana.  
El capítol IV, amb el títol «Registre de persones i entitats mediadores de la Comunitat Valenciana», en regula l'organització, els procediments d'inscripció, actualització, rectificació, suspensió i baixa, el sistema de torns de mediació i la coordinació amb altres registres.  
  
El capítol V indica els requisits de titulació i formació específica i contínua que ha de reunir la persona mediadora per a exercir la mediació en l'àmbit de la Llei 24/2018, així com les pràctiques assistides en les mediacions subvencionades per la Generalitat, els centres de formació i l'homologació pel Centre de Mediació de la Comunitat Valenciana de les activitats formatives en matèria de mediació.  
El capítol VI estableix l'obligació per a les persones i entitats mediadores de disposar d'una assegurança de responsabilitat civil o garantia equivalent que cobrisca les indemnitzacions per danys i perjudicis causats en l'exercici de la funció mediadora en l'àmbit d'aplicació de la Llei 24/2018, o la responsabilitat que correspon a les entitats mediadores, en els mateixos termes que conté el Reial decret 980/2013.  
El capítol VII regula determinats aspectes del procediment de mediació, com el caràcter presencial, la comediació i l'especialitat a través de mitjans electrònics, informàtics i telemàtics.  
El capítol VIII desplega les previsions de la Llei 24/2018, en matèria de mediació gratuïta i regula en la secció primera els criteris generals que regeixen la gratuïtat de la mediació, el contingut del dret de la mediació gratuïta, el procediment per al reconeixement d'aquesta mediació i la subvenció de les actuacions dutes a terme per la persona mediadora designada pel Centre de Mediació de la Comunitat Valenciana, durant un procediment de mediació, una vegada finalitzat, incloses la sessió o sessions informatives realitzades, o en la sessió o les sessions informatives sense celebració posterior d'un procediment de mediació, tot això respecte de la part o les parts que tinguen reconegut el dret a la mediació gratuïta. I en la secció segona preveu la possibilitat que la Generalitat desenvolupe programes de foment de la mediació extrajudicial o intrajudicial de determinats conflictes.  
El capítol IX preveu la qualitat de la mediació i estableix en aquest sentit el segell de qualitat mediadora per a les persones i entitats mediadores inscrites en el Registre de persones i entitats mediadores de la Comunitat Valenciana que ho sol·liciten i complisquen els requisits establits en el reglament.  
Finalment, el capítol X recull el procediment sancionador que és aplicable a les entitats i persones mediadores inscrites en el Registre de persones i entitats mediadores de la Comunitat Valenciana que incórreguen en la comissió de les infraccions administratives previstes en els articles 43.2 i 44.2, respectivament, de la Llei 24/2018.  
Aquest decret compleix amb els principis de necessitat, eficàcia, proporcionalitat, seguretat jurídica, transparència i eficiència previstos en l'article 129 de la Llei 39/2015, d'1 d'octubre, del procediment administratiu comú de les administracions públiques. D'acord amb els principis de necessitat i eficàcia, es compleix el mandat establit en la Llei 24/2018, que preveu expressament el desenvolupament reglamentari d'algun dels seus preceptes. Respecte al principi de proporcionalitat, aquest decret és l'instrument previst per al desenvolupament de la Llei 24/2018, i es promulga d'acord amb la Llei 20/2013, de 9 de desembre, de garantia de la unitat de mercat. Es compleix, al seu torn, el principi de seguretat jurídica, atés que és coherent amb la resta de l'ordenament jurídic i pretén contribuir a la conformació d'un marc normatiu estable, predictible i integrat, que facilite el coneixement i la comprensió d'aquest decret i, en conseqüència, l'actuació i la presa de decisions de les persones i empreses.  
En aplicació del principi de transparència, s'han definit els objectius d'aquesta norma i s'ha possibilitat als potencials destinataris participar activament en l'elaboració. Ateses les previsions establides en la Llei 2/2015, de 2 d'abril, de transparència, bon govern i participació ciutadana de la Comunitat Valenciana, es preveu que es disposarà d'un portal web en el qual es publicarà informació actualitzada sobre l'activitat del Centre de Mediació de la Comunitat Valenciana, i que serà un portal públic la informació del qual estarà disponible per a la ciutadania.  
Finalment, en aplicació del principi d'eficiència, aquesta norma no comporta càrregues administratives innecessàries o accessòries, i, atés que la mediació repercuteix en la reducció de l'alt nivell de litigiositat i la sobrecàrrega d'assumptes judicials, contribueix a millorar l'efectivitat de l'Administració de Justícia. Cal remarcar que durant el procediment d'elaboració i tramitació d'aquesta norma s'han dut a terme els tràmits de consulta prèvia i d'audiència i informació pública.  
En relació amb la política de la competència de la Unió Europea, les ajudes als serveis de mediació gratuïta previstes en aquest decret no requereixen notificació o comunicació a la Unió Europea, ja que no falsegen o amenacen de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
Aquest decret està inclòs en el Pla normatiu de l'Administració de la Generalitat per a 2021.  
Per tot això, de conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, conforme amb el Consell Jurídic Consultiu i prèvia deliberació del Consell, en la reunió de 23 d'abril de 2021,  
  
  
DECRETE  
  
Article únic. Objecte  
S'aprova el Reglament de mediació de la Comunitat Valenciana que figura com a annex I.  
  
  
DISPOSICIONS ADDICIONALS  
  
Primera. Inscripcions en el Registre de les entitats i de les persones mediadores familiars de la Generalitat  
La inscripció en la secció corresponent del Registre de Persones i Entitats Mediadores de la Comunitat Valenciana de les persones i entitats mediadores que a l'entrada en vigor d'aquest decret ja estiguen inscrites en el Registre de les entitats i de les persones mediadores familiars de la Generalitat es farà d'ofici amb la comprovació prèvia pel Centre de Mediació de la Comunitat Valenciana del compliment del que es disposa en el capítol IV del reglament.  
  
  
Segona. Models normalitzats de sol·licituds, acreditacions i actes  
Per resolució de la persona titular de la direcció general competent en matèria de mediació, s'aprovarà el contingut dels models normalitzats de les diverses sol·licituds, acreditacions i actes esmentades en el reglament, i que es trobaran disponibles en la seu electrònica de la Generalitat.  
  
Tercera. Protecció de dades de caràcter personal  
1. Les dades personals contingudes en el Registre de persones i entitats mediadores de la Comunitat Valenciana i en les activitats de tractament relatives a sol·licitants de la mediació, queixes, reclamacions, suggeriments, agraïments, enquestes de qualitat, segell de qualitat o qualssevol altres previstes en el reglament es tractaran de conformitat amb el que es disposa en el Reglament 2016/679/UE, de 27 d'abril, de protecció de les persones físiques, pel que fa al tractament de dades personals i a la lliure circulació d'aquestes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La persona titular de la sotssecretaria de la conselleria competent en matèria de mediació, com a responsable de les activitats de tractament de les dades de caràcter personal contingudes en les activitats esmentades, haurà de garantir:  
a) L'aplicació dels principis de protecció de dades regulades en l'article 5 de l'RGPD; especialment haurà d'adoptar les mesures destinades a la minimització de dades i limitació de la finalitat, així com concretar els terminis de conservació.  
b) El compliment del deure d'informació de conformitat amb els articles 13 i 14 de l'RGPD amb totes les persones interessades les dades de les quals siguen objecte de tractament de les activitats regulades en aquest reglament.  
c) L'adopció de mesures d'índole tècnica i organitzativa que siguen necessàries, assegurant, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en l'RGPD.  
3. Quan s'encarregue el tractament de les dades referides a un tercer alié al Centre de Mediació de la Comunitat Valenciana, s'ha de fer constar expressament en el contracte corresponent que l'encarregat del tractament únicament tractarà les dades d'acord amb les instruccions del responsable del tractament, que no les aplicarà o utilitzarà amb finalitat diferent de la que figure en el contracte ni les comunicarà a altres persones, ni tan sols per a conservar-les. Així mateix, en el contracte s'han d'estipular les mesures de seguretat que l'encarregat del tractament està obligat a implementar.  
4. Les persones afectades per les diferents activitats de tractament podran exercir els seus drets d'accés, rectificació, supressió, limitació del tractament, portabilitat de les dades i oposició, quan siga procedent, davant del Centre de Mediació.  
5. Les comunicacions de dades que es duen a terme a conseqüència de la col·laboració entre administracions s'han de fer amb fonament en una obligació legal i de conformitat amb la Llei 24/2018, de 5 de desembre, de la Generalitat, de mediació de la Comunitat Valenciana.  
En els casos en què les cessions de dades es facen fora dels supòsits previstos en la Llei 24/2018, s'haurà de tindre el consentiment de les persones interessades o realitzar-se en compliment d'una missió efectuada en interés públic o en l'exercici de poders públics; en aquest últim cas, s'haurà de complir amb el que es disposa en l'article 6.4 de l'RGPD.  
6. En els procediments que requerisquen la publicació de dades de caràcter personal, caldrà tindre en compte les previsions normatives següents:  
a) En la publicació amb efecte de notificació, caldrà tindre en compte el que es disposa en l'article 46 de la Llei 39/2015, d'1 d'octubre, del procediment administratiu comú de les administracions públiques, i en la disposició addicional 7a de la Llei orgànica 3/2018, de 5 de desembre, així com en qualsevol informe o orientació de l'Agència Espanyola de Protecció de Dades.  
b) En el compliment de les obligacions de transparència, caldrà complir amb el que es disposa en l'article 15 de la Llei 19/2013, de 9 de desembre, de transparència, accés a la informació pública i bon govern, així com els criteris que determinen els consells de transparència competents. Així mateix, en cas de tractar-se de subvencions, caldrà complir amb el que s'estableix en el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.  
  
Quarta. Personal de la unitat administrativa de suport al Centre de Mediació de la Comunitat Valenciana  
El personal que ocupe els llocs de treball adscrits a la unitat administrativa de suport al Centre de Mediació de la Comunitat Valenciana, procedent de l'Administració de justícia o de l'Administració de la Generalitat, ha de dur a terme tasques de suport a aquest centre, tant a la seu principal com en qualsevol de les delegacions.  
  
Cinquena. Constitució del Consell Assessor de Mediació de la Comunitat Valenciana  
El termini per a la constitució inicial del Consell Assessor serà de quatre mesos comptats a partir de l'entrada en vigor d'aquest decret.  
  
Sisena. Mitjans electrònics, informàtics i telemàtics de la Generalitat  
1. La Generalitat, a través dels seus òrgans competents, haurà de posar a disposició de les persones i entitats inscrites en el Registre de persones i entitats mediadores de la Comunitat Valenciana els mecanismes necessaris per a poder dur a terme els procediments de mediació a través de mitjans electrònics, informàtics i telemàtics previstos en el Reglament. Aquests mecanismes hauran de garantir la seguretat, el bon funcionament de la plataforma i dels sistemes electrònics utilitzats, així com la privacitat, la integritat i el secret dels documents i les comunicacions, la confidencialitat en totes les fases del procediment i hauran d'assegurar el compliment de les previsions exigides en la normativa en matèria de protecció de dades de caràcter personal.  
2. El Centre de Mediació de la Comunitat Valenciana, en el termini de tres mesos des de la publicació d'aquest decret, haurà de disposar d'un portal web en què publicarà la informació actualitzada sobre la seua activitat i la informació facilitada per l'Administració local, les universitats i altres institucions mediadores.  
  
  
DISPOSICIONS TRANSITÒRIES  
  
Primera. Especialitats del sistema de torns de mediació  
Fins a l'entrada en vigor de l'ordre prevista en l'apartat 2 de l'article 24 del reglament, el sistema de torns de mediació s'organitza en les especialitats següents:  
a) Mediació civil  
b) Mediació familiar  
c) Mediació mercantil  
d) Mediació penal  
e) Mediació administrativa i contenciosa administrativa  
f) Mediació laboral  
g) Mediació en matèria de trànsit  
h) Mediació general  
  
Segona. Subvenció dels serveis de mediació gratuïta  
Fins que es pose en funcionament efectivament el Registre de persones i entitats mediadores de la Comunitat Valenciana, el Centre de Mediació de la Comunitat Valenciana farà les designacions de les persones mediadores dels sistemes de torns existents en les respectives audiències provincials de la Comunitat Valenciana, d'acord amb el que es disposa en l'article 24 del Reglament, amb l'excepció que a les persones mediadores designades no se'ls exigirà, per al cobrament de la subvenció de les actuacions de mediació gratuïta, que s'hagen inscrit prèviament en el registre esmentat.  
  
  
  
DISPOSICIÓ DEROGATÒRIA  
  
Única. Derogació normativa  
De conformitat amb el que disposa la disposició derogatòria única de la Llei 24/2018, queden derogats els articles 6, 12, 32 i la disposició addicional primera de la Llei 7/2001, de 26 de novembre, reguladora de la mediació familiar en l'àmbit de la Comunitat Valenciana, que tenen rang reglamentari.  
  
  
DISPOSICIONS FINALS  
  
Primera. Desplegament normatiu  
Es faculta la persona titular de la conselleria competent en matèria de mediació per a dictar les disposicions oportunes en desenvolupament i execució d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana, llevat de les disposicions següents:  
  
a) La disposició derogatòria única, que ho farà en el moment de la posada en funcionament efectiva del Registre de persones i entitats mediadores de la Comunitat Valenciana.  
b) Les disposicions del capítol VIII que regulen el reconeixement del dret a la gratuïtat de la mediació de les actuacions professionals realitzades per la persona mediadora en el procediment de mediació per al qual ha sigut designada pel Centre de Mediació de la Comunitat Valenciana, en el qual no s'ha produït una derivació judicial, així com l'ajuda econòmica destinada a sufragar aquestes actuacions pels imports previstos en l'annex III, que ho faran en l'exercici econòmic en el qual hi haja crèdit adequat i suficient.   
  
València, 23 d'abril de 2021  
  
El president de la Generalitat,  
XIMO PUIG I FERRER  
  
La consellera de Justícia, Interior  
i Administració Pública,  
GABRIELA BRAVO SANESTALISNAO  
  
  
  
ANNEX I  
Reglament de mediació de la Comunitat Valenciana  
  
CAPÍTOL I  
Disposicions generals  
  
Article 1. Objecte  
Aquest reglament té per objecte el desenvolupament i l'execució de la Llei 24/2018, de 5 de desembre, de la Generalitat, de mediació de la Comunitat Valenciana.  
  
Article 2. Àmbit d'aplicació  
1. Aquest reglament és aplicable a les actuacions professionals de mediació en què les parts es decidisquen acollir expressament o tàcitament a la Llei 24/2018, i que complisquen tots els requisits següents:  
a) Que almenys alguna de les parts tinga el domicili a la Comunitat Valenciana.  
b) Que la persona mediadora designada estiga inscrita en el Registre de persones i entitats mediadores de la Comunitat Valenciana.  
c) Que la mediació es desenvolupe totalment o parcialment en el territori de la comunitat autònoma, a excepció dels casos en què la mediació s'efectue per mitjans telemàtics.  
2. No serà necessari que almenys una de les parts tinga el domicili a la Comunitat Valenciana quan es tracte de conflictes sotmesos a la jurisdicció dels jutjats i tribunals de la Comunitat Valenciana.  
3. Les determinacions d'aquest reglament seran aplicables a les persones mediadores o entitats mediadores que estiguen inscrites en el Registre de persones i entitats mediadores de la Comunitat Valenciana. Si no hi estan inscrites, els serà aplicable quan decidisquen acollir-se al procediment de mediació de la Llei 24/2018.  
4. En els supòsits en què la normativa sectorial preveja procediments específics de mediació, la Llei 24/2018, i aquest reglament tenen caràcter supletori.  
  
  
CAPÍTOL II  
Col·laboració i coordinació en l'àmbit de la mediació  
  
Article 3. Col·laboració i coordinació amb l'Administració local  
1. Els municipis, les diputacions provincials i la resta d'entitats locals de la Comunitat Valenciana tenen capacitat d'autoorganització per a establir les activitats i els serveis de mediació en l'àmbit de les competències que tenen, i hauran de col·laborar amb la Generalitat perquè l'exercici d'aquestes competències redunden en la consecució dels objectius i les finalitats de la Llei 24/2018.  
2. Les entitats locals, a l'efecte de la coordinació prevista en l'article 15.2 de la Llei 24/2018, hauran de comunicar al Centre de Mediació de la Comunitat Valenciana els serveis o programes que en depenguen i remetre, en el primer trimestre de l'any vençut, la memòria anual de les actuacions dutes a terme en matèria de mediació.  
  
Article 4. Relacions amb el ministeri amb competències en matèria de justícia i altres comunitats autònomes  
La Generalitat, a través de la conselleria competent en matèria de mediació, haurà de col·laborar amb els òrgans competents en matèria de mediació de l'Administració general de l'Estat i la resta de comunitats autònomes.  
En particular, s'ha de coordinar amb el Registre de Mediadors i Institucions de Mediació, dependent del Ministeri de Justícia, i amb els altres registres corresponents que hi puga haver en altres comunitats autònomes, d'acord amb el que es preveu en els articles 27 i 28.  
  
Article 5. Col·laboració amb el Consell General del Poder Judicial  
La Generalitat, a través de la conselleria competent en matèria de mediació, ha de promoure la col·laboració amb el Consell General del Poder Judicial, per a l'impuls i la posada en funcionament efectiva dels serveis de mediació intrajudicial, elaborant guies que continguen tots els serveis de mediació intrajudicial existents i posats a la disposició dels òrgans jurisdiccionals de la Comunitat Valenciana, i prestant el suport administratiu necessari.  
  
Article 6. Col·laboració amb les entitats mediadores  
La Generalitat, a través de la conselleria competent en matèria de mediació, ha de col·laborar amb les entitats mediadores públiques i privades i amb els serveis i centres de mediació existents mitjançant convenis de col·laboració o altres instruments que prevegen l'execució d'activitats de mediació, així com la difusió i el desenvolupament d'aquestes activitats.  
  
Article 7. Dades a l'efecte estadístic  
La Generalitat, a través de la conselleria competent en matèria de mediació, en col·laboració amb les administracions i entitats indicades en els articles anteriors, haurà d'obtindre les dades rellevants i suficients que permeten oferir, de manera periòdica, una visió global de la situació de la mediació judicial i extrajudicial en l'àmbit de la Comunitat Valenciana. Tot això, amb la finalitat última de promoure i contribuir al foment i la millora contínua de la mediació, sense perjudici del que es disposa en la normativa de transparència i accés a la informació pública.  
  
  
CAPÍTOL III  
Organització administrativa en l'àmbit de la mediació  
  
Secció primera  
Del Centre de Mediació de la Comunitat Valenciana  
  
Article 8. Definició i àmbit territorial  
1. El Centre de Mediació de la Comunitat Valenciana és l'òrgan administratiu adscrit a la conselleria competent en matèria de mediació a què correspon, en el marc del que es disposa en la Llei 24/2018, fomentar i facilitar l'accés a la mediació en l'àmbit de la Comunitat Valenciana.  
2. El Centre de Mediació, dependent del centre directiu competent en matèria de mediació, podrà actuar a través d'unitats administratives descentralitzades i es coordinarà amb els serveis comuns processals previstos en l'article 438 de la Llei orgànica 6/1985, d'1 de juliol, del poder judicial.  
  
Article 9. Funcions  
1. Al Centre de Mediació de la Comunitat Valenciana li correspon, de conformitat amb el que es disposa en l'article 18.3 de la Llei 24/2018, l'exercici de les següents funcions:  
a) Fomentar i difondre la mediació a través de campanyes informatives o a través de convenis subscrits amb altres entitats.  
b) La gestió del Registre de persones i entitats mediadores de la Comunitat Valenciana.  
c) Designar la persona mediadora en els supòsits de la designació per la conselleria competent en matèria de mediació, previstos en la Llei 24/2018.  
d) Elaborar la memòria anual d'activitats.  
2. A més a més del que es disposa en l'apartat anterior, el Centre de Mediació ha d'acomplir les funcions següents:   
a) Vetlar perquè les persones i entitats mediadores respecten els principis essencials de la mediació en el desenvolupament de les activitats acollides a la Llei 24/2018.  
b) Organitzar periòdicament sessions informatives obertes i gratuïtes sobre mediació, sense substituir, en cap cas, la sessió inicial constitutiva.  
c) Registrar i dur el seguiment dels procediments de mediació en què intervinga, i també del resultat a l'efecte estadístic, i arbitrar les qüestions organitzatives que sorgisquen en els casos en què haja designat la persona mediadora.  
d) Gestionar les queixes que presenten les persones mediadores, les entitats mediadores o les parts en conflicte, i remetre-les als col·legis professionals respectius quan es referisquen a professionals de col·legiació obligatòria d'acord amb la legislació vigent, i dur-ne el seguiment.  
  
e) Homologar els estudis, cursos i la formació específica en matèria de mediació en col·laboració i coordinació amb les entitats mediadores, a l'efecte de la inscripció de les persones mediadores en el Registre de persones i entitats mediadores de la Comunitat Valenciana, d'acord amb el que es preveu en la normativa estatal.  
f) Dur a terme actuacions de justícia restaurativa en col·laboració amb la Xarxa d'Oficines d'Assistència a les Víctimes del Delicte, d'acord amb el que es preveu en l'article 11 del Decret 165/2016, de 4 de novembre, del Consell, pel qual es crea i regula la xarxa d'oficines esmentada.  
g) Actuar com a centre de seguiment, estudi, debat i divulgació de la mediació, i de manteniment de relacions amb altres organismes estatals i internacionals amb finalitats equiparables.  
h) Dur el seguiment i la gestió dels compromisos assumits amb el Consell General del Poder Judicial i elaborar les guies previstes en l'article 5.  
i) Coordinar les activitats i els serveis de mediació que establisquen les administracions locals de la Comunitat Valenciana.   
j) Donar suport tècnic i administratiu al Consell Assessor de Mediació de la Comunitat Valenciana.  
k) Qualsevol altra funció que se li encomane en matèria de mediació.  
3. El Centre de Mediació de la Comunitat Valenciana ha de tindre espais accessibles i mitjans necessaris que ha de facilitar a les persones i entitats mediadores inscrites en el Registre de persones i entitats mediadores de la Comunitat Valenciana que ho sol·liciten, en els termes previstos en l'article 13 de la Llei 24/2018.  
  
Secció segona  
Del Consell Assessor de Mediació de la Comunitat Valenciana  
  
Article 10. Definició  
El Consell Assessor de Mediació de la Comunitat Valenciana és l'òrgan col·legiat consultiu i de participació de la Generalitat en matèria de mediació adscrit a la conselleria competent en aquesta matèria que facilitarà els mitjans personals i materials necessaris perquè funcione correctament.  
  
Article 11. Composició  
1. El Consell Assessor de Mediació de la Comunitat Valenciana estarà integrat per les persones següents:  
a) Presidència: la persona titular de la conselleria amb competències en matèria de mediació. En casos de vacant, absència, malaltia o una altra causa legal, l'ha de substituir la persona que n'exercisca la vicepresidència.  
b) Vicepresidència: la persona titular de la direcció general amb competències en matèria de mediació. En cas de vacant, absència, malaltia o una altra causa legal, l'ha de substituir la persona que n'exercisca la subdirecció amb competències en matèria de mediació.  
c) Secretaria: una persona funcionària que pertanga indistintament al subgrup de titulació A1 o A2 i ocupe un lloc adscrit a la direcció general competent en matèria de mediació, amb veu i sense vot. El nomenament de la persona titular i suplent per a exercir les funcions de secretaria s'ha d'efectuar mitjançant una resolució de la persona titular de la direcció general competent en matèria de mediació.  
d) Vocals:  
1r. Una persona en representació del cos de lletrats de l'Administració de justícia a proposta de la Secretaria de Govern del Tribunal Superior de Justícia de la Comunitat Valenciana.  
2n. Una persona en representació de les entitats locals que exercisquen competències sobre mediació, en els termes previstos en l'article 7, apartats 3 i 4 de la Llei 7/1985, de 2 d'abril, reguladora de les bases de règim local, a proposta de la Federació Valenciana de Municipis i Províncies.  
3r. Una persona del cos de l'advocacia de la Generalitat, que serà designada per la persona titular de l'Advocacia General de la Generalitat.  
4t. Quatre persones nomenades per la persona titular de la conselleria competent en matèria de mediació entre les candidatures que proposen els col·legis professionals, i les cambres oficials de comerç, indústria i navegació que tinguen consideració d'entitats mediadores, totes amb, almenys, deu anys d'experiència acreditada.  
5é. Dues persones nomenades per la persona titular de la conselleria competent en matèria de mediació entre les que proposen les associacions professionals i les organitzacions i entitats socials que intervinguen en matèria de mediació o agrupen professionals de mediació i que tinguen consideració d'entitats mediadores, totes amb, almenys, deu anys d'experiència acreditada.  
6é. Una persona nomenada per la persona titular de la conselleria competent en matèria de mediació entre les candidatures que proposen les universitats de la Comunitat Valenciana, totes amb, almenys, deu anys d'experiència acreditada.  
e) També podran ser vocals:  
1r. Una persona en representació de la carrera judicial designada pel Consell General del Poder Judicial, d'entre les que exerceixen a la Comunitat Valenciana, sempre que l'òrgan de govern del poder judicial decidisca fer aquesta designació i autoritzar-la per a aquesta funció.  
2n Una persona en representació de la carrera fiscal, designada entre les que exerceixen al territori de la Comunitat Valenciana pel fiscal general de l'Estat, sempre que aquest decidisca fer aquesta designació i atorgar autorització per a aquesta funció.  
2. S'ha de nomenar una persona suplent per cada vocal, que s'ha de designar de la mateixa manera que la titular.  
3. La designació dels membres ha de respectar la normativa sobre paritat entre homes i dones.  
4. Per al nomenament de les vocalies establides en els ordinals 4, 5 i 6 de la lletra d de l'apartat 1, s'ha de procedir de la manera següent:  
  
a) Mitjançant una resolució de la persona titular de la conselleria competent en matèria de mediació publicada en el Diari Oficial de la Generalitat Valenciana, s'obrirà el termini d'un mes per a la presentació de les candidatures.  
b) L'òrgan de govern de cada entitat ha d'autoritzar, per mitjà d'un acord, la presentació de les candidatures, i designar les persones que en formaran part. Les candidatures poden incloure un màxim de quatre persones, de les quals almenys la meitat han de ser dones, i han d'anar acompanyades d'un informe en què se'n detallen i justifiquen els mèrits i l'experiència en matèria de mediació motivadament.  
c) La persona titular de la conselleria competent en matèria de mediació ha de triar les persones proposades atenent els principis de diversitat, representativitat sectorial i territorial i competència professional.  
  
5. La presidència podrà convidar les persones que estime convenient, per les seues condicions especials d'experiència i coneixement, a incorporar-se a les sessions. En aquest cas, hi participaran amb veu però sense vot.  
  
Article 12. Nomenament i cessament de les vocalies  
1. El nomenament i cessament de les persones vocals del Consell Assessor de Mediació de la Comunitat Valenciana s'ha d'efectuar mitjançant una resolució de la persona titular de la conselleria competent en matèria de mediació.  
2. Les persones vocals seran designades per a un mandat de quatre anys i poden ser reelegibles únicament per un altre període de quatre anys més.  
3. En el cas que es produïsca el nomenament d'alguna persona vocal durant la vigència d'un mandat, la duració d'aquest nomenament s'estendrà fins que finalitze el mandat de la resta de vocalies.  
4. El nomenament de vocals s'entendrà prorrogat pel temps que hi haja entre la finalització del període del mandat i el dels nous nomenaments.  
5. El cessament de les vocalies establides en els apartats 4, 5 i 6 de la lletra d de l'apartat 1 de l'article 11, podrà produir-se, a més de per expiració del mandat, per qualsevol dels motius següents:  
a) Renúncia expressa.  
b) Defunció.  
c) A sol·licitud de l'organisme o de l'entitat que en va fer la proposta de nomenament.  
d) Condemna ferma a pena privativa de llibertat, o inhabilitació absoluta o especial per a ocupació o càrrec públic.  
e) Dissolució de l'entitat que representen.  
f) Baixa no voluntària o suspensió temporal de la inscripció en el Registre de persones i entitats mediadores de la Comunitat Valenciana, produïda per sanció ferma.  
g) Condemna ferma de la persona jurídica representada en el Consell Assessor a penes d'inhabilitació per a obtindre subvencions i ajudes públiques, per a contractar amb el sector públic i per a gaudir de beneficis i incentius fiscals o de la Seguretat Social.  
  
Article 13. Funcions de la presidència, la vicepresidència i la secretaria  
1. La persona titular de la presidència del Consell Assessor de Mediació de la Comunitat Valenciana exercirà les funcions següents:  
a) Representació del Consell Assessor.  
b) Acordar la convocatòria de les reunions ordinàries i extraordinàries.  
c) Presidir les reunions i moderar el desenvolupament dels debats.  
d) Dirimir amb el seu vot de qualitat els empats que es puguen produir en l'adopció d'acords.  
e) Visar les actes i certificacions dels acords de l'òrgan.  
f) Totes les que siguen inherents al seu càrrec o se li atribuïsquen per disposició legal o reglamentària.  
2. A la persona titular de la vicepresidència del Consell Assessor li corresponen les funcions següents:  
a) Assistir la presidència en l'exercici de les seues funcions.  
b) Substituir la presidència en els casos de vacant, absència, malaltia o altres causes legals.  
c) Les altres funcions que li atribuïsca la presidència.  
3. A la secretaria del Consell Assessor li corresponen les funcions següents:  
a) Convocar les reunions del Consell Assessor, per ordre de la presidència, així com citar-ne els membres.  
  
b) Organitzar les reunions del Consell Assessor i preparar la documentació que es lliure.  
c) Redactar les actes de les sessions i expedir certificats dels acords adoptats, amb el vistiplau de la presidència.  
d) Totes les altres funcions que siguen inherents al seu càrrec.  
  
Article 14. Funcions del Consell Assessor de Mediació de la Comunitat Valenciana  
1. El Consell Assessor de Mediació de la Comunitat Valenciana tindrà les funcions següents:  
a) Emetre un informe previ sobre el desenvolupament reglamentari de la Llei 24/2018, una vegada constituït.  
b) Oferir assessorament i donar suport a la conselleria competent en matèria de mediació en totes les qüestions necessàries per al desenvolupament de la mediació.  
c) Avaluar les actuacions que duguen a terme les administracions públiques competents en l'àmbit de la mediació.  
d) Proposar actuacions de cooperació institucional i desenvolupar projectes conjunts en matèria de mediació.  
e) Proposar a la conselleria competent en matèria de mediació els criteris que s'han de seguir perquè els cursos de formació inicial i contínua de mediació i els centres que els imparteixen complisquen amb els requisits adequats per a formar persones mediadores amb garanties de qualitat.  
f) Elaborar un informe anual sobre la situació de la mediació a la Comunitat Valenciana, tenint en compte la recopilació de les dades estadístiques que haja recollit la conselleria competent en matèria de mediació. L'informe ha de contindre una valoració de la situació i propostes per a millorar el foment, el procediment o la qualitat del servei.  
g) Supervisar i col·laborar amb els observatoris de la mediació creats per les universitats de la Comunitat Valenciana per a les tasques d'investigació de sistemes de resolució de conflictes, implementació de la cultura de la pau en la societat, mediació, innovació i creació d'espais de consens.  
h) Proposar l'aprovació dels codis de conducta voluntaris i fomentar l'adhesió a aquests de les persones i de les entitats mediadores.  
  
i) Proposta de resolució dels procediments de concessió del segell de qualitat mediadora.  
j) Emetre un informe en relació amb els resultats de les enquestes de satisfacció que han d'omplir els qui facen ús dels serveis de mediació.  
  
k) Elaborar una memòria anual de les seues activitats.  
l) Les altres funcions que, dins de l'àmbit de la mediació, li puga encarregar la conselleria competent en la matèria.  
2. El Consell Assessor ha d'actuar amb independència, imparcialitat i transparència, i publicar les actes de les seues reunions en la pàgina web corresponent de la Generalitat. Així mateix, ha de garantir la confidencialitat de la informació obtinguda tant en els procediments de concessió, modificació, renovació o retirada dels segells de qualitat mediadora com en altres que continguen dades personals protegides per la normativa corresponent.  
3. El Centre de Mediació de la Comunitat Valenciana ha de donar suport tècnic i administratiu al Consell Assessor en l'elaboració dels seus informes i propostes.  
  
Article 15. Funcionament i règim econòmic  
1. El Consell Assessor de Mediació de la Comunitat Valenciana funcionarà en ple i es reunirà amb caràcter ordinari almenys una vegada a l'any dins del primer trimestre, i sempre que de manera extraordinària el convoque la presidència.  
El seu règim jurídic serà el previst per als òrgans col·legiats en la Llei 40/2015, d'1 d'octubre, de règim jurídic del sector públic, i, si és el cas, pel que establisca el seu reglament de funcionament intern respectiu i qualsevol altra normativa que se li aplique, amb la particularitat que, per a la seua constitució vàlida en segona convocatòria, es requerirà l'assistència de la persona titular de la presidència i de la secretaria o, si és el cas, dels qui els suplisquen, i d'almenys quatre de les vocalies.  
  
La seua convocatòria, sessions, adopció d'acords i remissió d'actes es podran dur a terme tant de manera presencial com a distància, de conformitat amb el que es disposa en l'article 17.1 de la Llei 40/2015.  
2. Per al compliment de les funcions pròpies, el Consell Assessor podrà obtindre les dades i els informes necessaris del Centre de Mediació de la Comunitat Valenciana i de la conselleria competent en matèria de mediació.  
3. El Consell Assessor podrà actuar també a instància de part, bé a petició de professionals de la mediació bé de la ciutadania que vulga presentar algun suggeriment en relació amb la mediació.  
4. Els qui formen part del Consell Assessor no percebran cap remuneració per l'exercici de les seues funcions. No obstant això, per assistir a les reunions, degudament justificades davant de la secretaria, tindran dret a rebre una indemnització en concepte de despeses de transport i dietes en els termes, condicions i imports previstos en la normativa que se'ls aplique. En cap cas, llevat que concórreguen circumstàncies excepcionals que ha d'acreditar la persona titular de la secretaria, es podran percebre més de dues indemnitzacions al mes.  
  
5. El cost del funcionament del Consell Assessor s'atendrà a càrrec dels crèdits existents en la conselleria competent en matèria de mediació.  
  
  
CAPÍTOL IV  
Registre de persones i entitats mediadores  
 de la Comunitat Valenciana  
  
Secció primera  
Organització  
  
Article 16. Objecte  
1. El Registre de persones i entitats mediadores de la Comunitat Valenciana és un instrument d'informació i difusió de la Generalitat, de caràcter públic i informatiu, la finalitat del qual és facilitar l'accés de la ciutadania a les persones professionals i entitats mediadores que voluntàriament sol·liciten estar inscrites en aquest.  
2. S'exigirà la inscripció en el registre als efectes que el Centre de Mediació de la Comunitat Valenciana puga designar una persona mediadora, en els supòsits previstos en l'article 31 de la Llei 24/2018:  
  
a) Quan les parts en conflicte, de mutu acord, o una amb el consentiment posterior de l'altra, es dirigisquen a la conselleria per a sol·licitar la designació de la persona mediadora.  
b) Mediació gratuïta.  
c) Per derivació d'un procés judicial o arbitral, quan les parts no arriben a un acord sobre la persona o entitat mediadora i l'autoritat judicial o arbitral remeta al Centre de Mediació la sol·licitud d'inici del procediment.  
  
Article 17. Organització, estructura i assentaments registrals  
1. El Registre de persones i entitats mediadores de la Comunitat Valenciana depén de la direcció general competent en matèria de mediació, la persona titular de la qual té la condició de responsable del registre, i és gestionat pel Centre de Mediació de la Comunitat Valenciana.  
  
2. El registre s'ha de constituir com una base de dades informatitzada accessible a través de la seu electrònica de la Generalitat, i s'ha de poder consultar per mitjans telemàtics.  
3. El registre s'estructura en dues seccions:  
a) Secció primera, en la qual s'inscriuran les persones mediadores, que podran sol·licitar formar part dels torns per especialitats establits en l'article 24, sempre que reunisquen els requisits establits en l'article 25.  
  
b) Secció segona, en la qual s'inscriuran les entitats mediadores.  
4. En el registre s'han d'efectuar els assentaments registrals següents:  
a) Assentaments d'inscripció.  
b) Notes marginals, en relació amb la suspensió o baixa en el registre i els procediments sancionadors i disciplinaris.  
c) Assentaments d'actualització i de rectificació.  
  
Secció segona  
Procediments  
  
Article 18. Inscripció de les persones i entitats mediadores  
1. En la secció primera del Registre de persones i entitats mediadores de la Comunitat Valenciana es poden inscriure voluntàriament les persones que complisquen els requisits exigits per la Llei 5/2012, de 6 de juliol, de mediació en assumptes civils i mercantils.  
2. En la secció segona del registre es poden inscriure voluntàriament les entitats mediadores que disposen de personal format en mediació i que tinguen, entre les finalitats i activitats estatutàries, legals o reglamentàries, la mediació, amb independència del caràcter públic o privat, espanyol o estranger, incloses les de caràcter internacional.  
  
3. La inscripció de les persones mediadores concursals s'ha de fer d'acord amb el que es preveu en la legislació de l'Estat.  
  
Article 19. Efectes de la inscripció  
1. La inscripció en el Registre de persones i entitats mediadores de la Comunitat Valenciana permetrà acreditar la condició de persona mediadora, així com el caràcter d'entitat mediadora, als efectes previstos en la Llei 24/2018. A partir d'aquest moment, la informació es podrà consultar en la seu electrònica de la Generalitat.  
2. La inscripció en el registre no exclou la responsabilitat de les persones i entitats mediadores respecte del compliment dels requisits que els són exigibles ni les que els corresponguen en l'exercici de la seua activitat.  
3. En el marc del que disposa la Llei 24/2018, les entitats mediadores inscrites en el registre hauran de remetre al Centre de Mediació de la Comunitat Valenciana:  
a) Una còpia de les queixes o denúncies presentades davant d'aquestes, referides a actuacions en matèria de mediació que hagen dut a terme les persones mediadores que pertanguen a l'entitat inscrites en el Registre.  
b) Sancions disciplinàries fermes imposades referides a actuacions en matèria de mediació dutes a terme per les persones mediadores pertanyents a l'entitat.  
c) Tota la informació que requerisca el Centre de Mediació a efectes estadístics, respectant sempre el deure de confidencialitat i la normativa de protecció de dades de caràcter personal.  
d) Qualsevol incidència que, en relació amb el seu personal col·legiat o associat, s'haja d'anotar en el registre, de conformitat amb el que s'estableix en l'article 17.4, en cas de tindre registres propis de persones mediadores.  
e) L'aprovació d'una memòria anual pròpia d'activitats en l'àmbit de la mediació.  
El termini de remissió serà de deu dies i es comptarà des del moment en el qual l'entitat mediadora haja tingut coneixement o haja realitzat les actuacions previstes en les lletres anteriors.  
  
Article 20. Informació que cal proporcionar  
1. La inscripció en la secció corresponent del Registre de persones i entitats mediadores de la Comunitat Valenciana es farà mitjançant el formulari d'ús obligatori disponible en la seu electrònica de la Generalitat, que haurà d'omplir-se en línia emprant un certificat reconegut de signatura electrònica.  
2. El formulari contindrà la informació prevista en els apartats següents, segons es tracte de persones físiques o entitats de mediació, i un apartat en què la persona o entitat mediadora declare sota la seua responsabilitat la veracitat de la informació facilitada.  
2.1. Quan es tracte de persones mediadores:  
a) El nom, cognoms, sexe i número d'identificació fiscal.  
b) L'adreça professional i informació de contacte, inclosos el correu electrònic i lloc web, si en tenen.  
c) L'especialitat professional.  
d) La titulació i formació específica de mediació indicada en l'article 29 i experiència professional.  
e) L'àrea geogràfica principal o preferent d'actuació professional, fins i tot quan siga tot el territori nacional o comprenga també altres estats.  
f) Si desitja accedir als torns de mediació previstos en l'article 24, indicarà, com a àrees geogràfiques, els partits judicials de la seua elecció.  
g) La pòlissa del contracte d'assegurança de responsabilitat civil professional o, si és el cas, del certificat de cobertura expedit per l'entitat asseguradora o la garantia equivalent que s'haja constituït. S'ha d'indicar una adreça electrònica de l'entitat asseguradora o de l'entitat de crèdit en la qual constituïra la garantia equivalent.  
h) La integració d'aquesta, si és el cas, en alguna entitat mediadora.  
i) L'adhesió d'aquesta, si és el cas, a codis de conducta voluntaris.  
j) La inscripció d'aquesta, si és el cas, en algun altre registre de persones i entitats mediadores dependents d'una altra administració pública.  
k) Si és el cas, les dades de col·legiació en un col·legi professional.  
l) Si és el cas, la possessió del segell de qualitat mediadora.  
m) Informació sobre el coneixement dels dos idiomes oficials de la Comunitat Valenciana i, si és el cas, d'altres idiomes distints i del llenguatge de signes.  
n) Si és el cas, la disponibilitat de sistemes de mediació per mitjans electrònics, informàtics i telemàtics.  
2.2. En el cas d'entitats mediadores:  
a) La denominació i el número d'identificació fiscal.  
b) El domicili, inclosos l'adreça electrònica i el lloc web, si en tenen. Si tenen lloc web, han d'indicar si se n'hi poden consultar els estatuts o reglaments en matèria de mediació, codis de conducta o bones pràctiques, si en tenen.  
c) Les persones mediadores que actuen en el seu àmbit i els criteris de selecció d'aquestes per a ser incorporades en l'entitat, que hauran de garantir en tot cas la transparència en la selecció referida.  
  
d) L'àmbit territorial d'actuació.  
e) Les finalitats i activitats estatutàries, així com les especialitats. Si entre les finalitats que tenen figura també l'arbitratge, s'hauran d'indicar les mesures adoptades per a assegurar la separació entre les dues activitats.  
f) Els sistemes de garantia de qualitat interns i externs, com ara mecanismes de reclamacions, d'avaluació del servei, d'avaluació de les persones mediadores i procediments sancionadors o disciplinaris.  
  
g) La disponibilitat de sistemes de mediació per mitjans electrònics, informàtics i telemàtics, si és el cas.  
h) La pòlissa del contracte d'assegurança de responsabilitat civil o una garantia equivalent.  
i) Una memòria anual de les activitats dutes a terme en què s'indique el nombre de persones mediadores designades, de mediacions que hagen desenvolupat les persones mediadores que actuen dins del seu àmbit i la finalització d'aquestes en acord o no, així com qualsevol altra informació que consideren rellevant a l'efecte de la mediació. Així mateix, i concretament, les dades estadístiques relatives al resultat de la mediació intrajudicial, en la forma sol·licitada pel Consell General del Poder Judicial.  
j) Si és el cas, la possessió del segell de qualitat mediadora.  
2. També s'hi podran inscriure les persones mediadores reconegudes en qualsevol altre estat membre de la Unió Europea, els quals han d'adjuntar a la seua sol·licitud, per mitjans electrònics, una certificació oficial del registre del seu país o una certificació de la seua condició de persona mediadora expedida per l'autoritat competent de l'estat de què es tracte i una traducció jurada d'aquesta.  
Les entitats mediadores estrangeres que s'inscriguen en el registre han d'indicar, a més, si es troben inscrites en el registre d'altres països.  
  
3. Pel que fa a l'obligació d'aportar la informació descrita en l'apartat 1, no serà pública la informació relativa al número d'identificació fiscal quan es tracte d'una persona física i, en relació amb la cobertura de la responsabilitat, només es publicarà l'existència de la pòlissa o una garantia equivalent, l'entitat amb la qual s'ha constituït i la quantia garantida.  
4. La publicitat de les persones mediadores inscrites en el Registre s'articularà a partir dels criteris d'identitat, professió i especialitat, àrea geogràfica preferent d'actuació professional i, si és el cas, per la seua integració en alguna entitat mediadora.  
  
Article 21. Alta en el registre i comprovació de dades  
1. El Centre de Mediació encarregat del Registre de persones i entitats mediadores de la Comunitat Valenciana donarà d'alta, en la secció corresponent, la persona o entitat mediadora que ho sol·licite i acredite els requisits indicats en els articles anteriors mitjançant la remissió de les dades i documents exigits, en el termini màxim de dos mesos a comptar de la data de presentació de la sol·licitud davant del registre. Altrament, l'òrgan encarregat no procedirà a la inscripció i en notificarà les raons a la persona o entitat interessada.  
En cas d'omissió o error en alguna de les dades exigides, es concedirà a la persona o entitat interessada un termini de deu dies perquè ho esmene. A falta d'esmena, s'arxivarà la sol·licitud.  
Contra la denegació o l'arxiu de la inscripció es podrà interposar un recurs d'alçada.  
2. El Centre de Mediació, quan ho estime procedent a fi de verificar les dades remeses, podrà sol·licitar a la persona o entitat remitent l'enviament de la documentació original de què es tracte. En el cas de persones mediadores, amb aquesta finalitat, també es poden dirigir a l'entitat mediadora a la qual la persona sol·licitant haja al·legat pertànyer o, si és el cas, al centre que va certificar la formació al·legada, sense perjudici del que es preveu en l'article 32 per a l'homologació dels diplomes i certificats de cursos i activitats formatives en matèria de mediació.  
3. Una vegada practicada la inscripció de la persona o entitat mediadora, el Centre de Mediació ha de comunicar per via electrònica aquesta inscripció a la persona o entitat mediadora sol·licitant i a l'entitat asseguradora de la seua responsabilitat civil professional o a l'entitat de crèdit en la qual va constituir una garantia, i sol·licitar que li comunique, si és el cas, la resolució del contracte d'assegurança o de la garantia equivalent.  
  
Article 22. Actualització i rectificació de dades   
1. La persona o entitat mediadora inscrita en el Registre de persones i entitats mediadores de la Comunitat Valenciana estarà obligada a comunicar, a través de la seu electrònica de la Generalitat, qualsevol modificació de les seues dades, especialment:  
a) En el cas de persona mediadora, de manera immediata, la que es referisca a la cobertura de la seua responsabilitat civil, així com l'actualització de la informació relativa a la formació contínua que duga a terme i l'experiència que tinga.  
b) En el cas d'entitat mediadora, en un termini màxim de deu dies, les sancions disciplinàries que hagen imposat a les persones mediadores que actuen en el seu àmbit als efectes previstos en l'article 19.3.  
  
2. Els errors materials o de fet que s'advertisquen en els assentaments registrals es poden modificar o rectificar d'ofici o a instància de la persona o entitat interessada.  
  
Article 23. Suspensió i baixa en el registre  
1. La suspensió temporal de la inscripció de les persones i entitats mediadores en el Registre de persones i entitats mediadores de la Comunitat Valenciana tindrà lloc com a conseqüència de la fermesa d'una de les sancions previstes en l'article 45 de la Llei 24/2018.  
2. Segons es tracte de sancions lleus, greus o molt greus, la suspensió temporal en el registre vindrà determinada pels següents lapses de temps:  
a) Per un període de fins a dos mesos d'inscripció en el registre per la comissió d'infraccions lleus.  
b) Per un període des de dos mesos i un dia fins a un any d'inscripció en el registre per la comissió d'infraccions greus.  
c) Per un període d'un any i un dia fins a tres anys.  
3. En el cas de la persona mediadora, seran causes de baixa en el registre les següents:  
a) L'extinció del contracte d'assegurança de responsabilitat professional o de la garantia equivalent, sense que es procedisca a la subscripció d'un contracte nou o a la constitució d'una nova garantia.  
b) La inhabilitació o suspensió per a l'exercici de la seua professió per l'autoritat competent, incloent-hi els col·legis professionals i cambres de comerç, indústria i navegació, així com els seus consells generals.  
c) La sol·licitud de la persona interessada.  
d) La falta d'acreditació de la persona mediadora de la formació contínua que ha de rebre.  
e) La inexactitud, falsedat o omissió, de caràcter essencial, en qualsevol dada, manifestació o document que s'adjunte o incorpore a la declaració responsable a què es refereix l'article 20.1.1.  
f) La concurrència de causa que determine la impossibilitat física o jurídica de continuar en la prestació de l'activitat de mediació.  
g) La defunció de la persona mediadora.  
h) La fermesa de les sancions imposades per la comissió d'infraccions molt greus.  
Les entitats mediadores han de comunicar al Registre qualsevol de les causes assenyalades en les lletres anteriors que afecten alguna de les persones mediadores que actuen en el seu àmbit en el termini màxim de deu dies des que en tinguen coneixement.  
3. En el cas de persona mediadora, la suspensió o baixa en el registre comporta automàticament la suspensió o baixa en els torns de mediació previstos en l'article 24.  
4. Quan es tracte d'una entitat mediadora, seran causes de baixa en el Registre la falsedat o omissió de caràcter essencial en qualsevol dada, manifestació o document que s'adjunte o incorpore a la declaració responsable a la qual es refereix l'article 20.1.2.  
5. Quan es tinga coneixement d'alguna de les circumstàncies que impliquen la baixa en el Registre de la persona o entitat mediadora, el Centre de Mediació, sempre que resulte procedent, donarà audiència a la persona o entitat interessada amb caràcter previ a dictar la resolució que siga procedent, contra la qual es podrà interposar un recurs d'alçada.  
  
Secció tercera  
Torns de mediació  
  
Article 24. Torns de mediació  
1. Els torns de mediació tenen com a finalitat atendre les sol·licituds de designació de persona mediadora per part del Centre de Mediació de la Comunitat Valenciana, en els supòsits previstos en l'article 31 de la Llei 24/2018.  
2. El sistema de torns s'organitza en les especialitats que es determinen mitjançant una ordre de la persona titular de la conselleria competent en matèria de mediació.  
Dins de cada torn figuraran els partits judicials als quals presten servei, i es garantirà el dret de les parts a comunicar-se amb la persona mediadora en qualsevol de les dues llengües oficials de la Comunitat Valenciana, amb l'objectiu de garantir el dret previst en l'article 12 de la Llei 24/2018.  
El Centre de Mediació de la Comunitat Valenciana celebrarà anualment un únic sorteig públic pel qual es determinarà l'ordre alfabètic que ha de regir en la designació de la persona mediadora regulada en l'article 26.  
3. El sistema de torns és compatible i subsidiari respecte d'altres sistemes que puguen organitzar els òrgans judicials i arbitrals. No obstant això, per a poder gaudir del benefici del dret de mediació gratuïta, s'exigeix la inscripció de la persona mediadora en els termes previstos en l'article següent i el compliment de l'ordre de designació i posició del torn establits en l'article 26.  
  
  
Article 25. Inscripció en el sistema de torns  
1. Les persones mediadores es poden inscriure en els torns de mediació, sempre que acrediten estar en possessió del segell de qualitat regulat en els articles 53 i següents. Una mateixa persona mediadora pot estar inscrita en diversos torns, sempre que acredite el que s'ha esmentat.  
2. La incorporació als torns de mediació és de caràcter voluntari, individual i personal. Els equips de persones mediadores no s'incorporaran als torns.  
3. Les persones mediadores que vulguen pertànyer als torns esmentats ho han d'indicar expressament quan sol·liciten la inscripció en el registre. Si no ho hagueren indicat en el moment de sol·licitar la inscripció esmentada, hauran de sol·licitar-ho expressament al Centre de Mediació de la Comunitat Valenciana, de forma telemàtica mitjançant el corresponent model normalitzat de sol·licitud disponible en la seu electrònica de la Generalitat, indicant, com a àrees geogràfiques, els partits judicials de la seua elecció. Les persones mediadores queden vinculades a les dades que hagen fet constar en la seua sol·licitud.  
  
Article 26. Designació de la persona mediadora  
1. En els casos en què, d'acord amb l'article 31 de la Llei 24/2018, la persona mediadora haja de ser designada per la conselleria competent en matèria de mediació, el Centre de Mediació de la Comunitat Valenciana haurà de designar la persona mediadora que, en atenció a l'especialitat, àrea geogràfica i llengua oficial de la Comunitat Valenciana sol·licitada per les parts, corresponga per torn i li ho haurà de comunicar de manera fefaent. Si concorren aquestes circumstàncies en la persona mediadora que corresponga per torn, se la designa. Altrament, es passa a la persona següent, i així successivament fins que hi haja una persona mediadora en què concórreguen aquestes circumstàncies.  
2. La persona mediadora mantindrà la seua posició en el torn de l'especialitat corresponent en aquells casos en què no s'arribe a dur a terme la sessió informativa a causa de la incompareixença de totes o d'alguna de les parts del conflicte, i quan es verifique la concurrència de causa d'abstenció o de recusació, d'acord amb el que es preveu en els articles 23 i 24 de la Llei 40/2015. En aquest últim cas, el Centre de Mediació, en el termini de tres dies i després de fer les comprovacions que considere oportunes, resoldrà si alguna de les causes invocades compromet la imparcialitat de la persona mediadora, i procedirà, si és el cas, a designar-ne una de nova d'acord amb el que s'estableix en aquest article.  
3. La persona mediadora passarà automàticament a ocupar l'últim lloc del torn de l'especialitat corresponent quan acabe el procediment de mediació i en el cas de rebutjar per qualsevol motiu la designació efectuada, excepte en els casos previstos en l'apartat anterior.  
  
  
Secció quarta  
Coordinació amb altres registres  
  
Article 27. Principi de coordinació  
El Registre de persones i entitats mediadores de la Comunitat Valenciana es coordinarà amb el Registre de mediadors i institucions de mediació dependent del ministeri amb competències en matèria de justícia i amb els altres registres corresponents que puguen existir en altres comunitats autònomes, a fi d'assegurar la unitat de dades, l'economia d'actuacions i l'eficàcia administrativa, d'acord amb el que preveu l'article 24 del Reial decret 980/2013.  
  
Article 28. Convenis de col·laboració  
1. La Generalitat podrà subscriure convenis de col·laboració amb l'Administració General de l'Estat i les comunitats autònomes per a la remissió recíproca d'informació de persones mediadores i, si és el cas, entitats mediadores, així com fórmules de simplificació de la inscripció i modificació de dades en els distints registres a través de la seua interconnexió.  
2. El Registre comunicarà, en el termini màxim d'un mes, al registre del ministeri amb competències en matèria de justícia i als de les comunitats autònomes les persones mediadores i, si és el cas, entitats mediadores, que haja inscrit i que també ho estiguen en aquests últims registres.  
  
  
CAPÍTOL V  
Formació  
  
Article 29. Titulació i formació específica de les persones mediadores  
  
1. La persona mediadora, d'acord amb el Reial decret 980/2013, de 13 de desembre ha d'estar en possessió de títol universitari oficial o de formació professional superior i tindre formació específica en relació amb l'àmbit d'especialització en què preste els seus serveis.  
  
2. La formació específica de la mediació ha de proporcionar a les persones mediadores coneixements i habilitats suficients per a l'exercici professional de mediació i assegurar l'aprenentatge del marc jurídic de la mediació i de les conseqüències jurídiques dels acords subscrits, de les diverses tècniques de comunicació, negociació i gestió de conflictes i dels principis de l'ètica i de la mediació.  
  
3. La formació específica de la mediació s'ha de desenvolupar tant en la teoria com en la pràctica, i aquesta última ha de correspondre, almenys, a un 35 per cent del de la duració mínima prevista per a la formació de la persona mediadora. Les pràctiques han d'incloure exercicis i simulació de casos i, de manera preferent, la participació assistida en mediacions reals.  
4. La duració mínima de la formació específica exigida a la persona mediadora ha de ser diferent, segons si la sol·licitud d'inscripció en la secció primera del Registre de persones i entitats mediadores de la Comunitat Valenciana es fa a l'efecte de publicitat i informació exclusivament, o també a l'efecte de formar part del sistema de torns de mediació establits en l'article 24:  
a) En el cas de les persones que s'inscriguen als efectes de publicitat i informació, la duració mínima de la formació específica ha de ser de 100 hores lectives o l'equivalent en el Sistema Europeu de Transferència i Acumulació de Crèdits (ECTS) de docència efectiva. Així mateix, per a la inscripció en el Registre esmentat, en aquest cas, es considerarà com a vàlida la certificació oficial de la inscripció en el Registre de mediadors i institucions de mediació del ministeri amb competències en matèria de justícia. De la mateixa manera i als mateixos efectes establits, és vàlida la certificació oficial d'un registre de mediació o òrgan equivalent de qualsevol altra comunitat autònoma o estat membre de la Unió Europea.  
b) En el cas d'aquelles persones que vulguen formar part del sistema de torns de mediació, hauran d'haver dut a terme un o diversos cursos de formació específica que els permeten l'accés a diferents especialitats la duració dels quals, en conjunt, no siga inferior a 300 hores lectives, o l'equivalent en el Sistema Europeu de Transferència i Acumulació de Crèdits (ECTS), dels quals almenys 60 hores hauran de tindre un contingut de caràcter pràctic.  
5. Serà vàlida la formació rebuda en institucions estrangeres sempre que estiguen degudament acreditades en els respectius països i, si és el cas, es tindrà en compte per a completar la duració mínima exigida.  
  
  
Article 30. Formació contínua de les persones mediadores  
1. Les persones mediadores inscrites en la secció primera del Registre de persones i entitats mediadores de la Comunitat Valenciana han de dur a terme una o diverses activitats de formació contínua en matèria de mediació, de caràcter eminentment pràctic, almenys cada cinc anys, les quals han de tindre una duració total mínima de 20 hores, d'acord amb el que es preveu en el Reial decret 980/2013.  
2. En el cas de les persones mediadores que vulguen formar part del sistema de torns de mediació, hauran de dur a terme una o diverses activitats de formació contínua en matèria de mediació, almenys cada cinc anys, les quals han de tindre una duració total mínima de 50 hores.  
  
3. L'execució de cursos d'especialització en una matèria o especialitat de la mediació permetrà complir el requisit de la formació contínua en aquesta matèria o especialitat.  
  
Article 31. Centres de formació  
1. La formació específica de les persones mediadores, inclosa la formació contínua, l'han d'impartir centres o entitats de formació, públics o privats, nacionals o estrangers, que tinguen habilitació legal per a dur a terme aquestes activitats o amb la deguda autorització de la conselleria competent en matèria de mediació.  
2. Els centres que impartisquen formació específica per a l'exercici de la mediació han de reunir els requisits previstos en el Reial decret 980/2013.  
  
Article 32. Homologació de la formació  
1. Els diplomes i certificats de cursos i activitats formatives en matèria de mediació que duguen a terme els centres o entitats de formació indicats en l'article anterior poden ser homologats pel Centre de Mediació de la Comunitat Valenciana, a l'efecte d'inscriure'ls en el Registre de persones i entitats mediadores de la Comunitat Valenciana, en funció dels programes, temaris, docents i duració dels cursos.  
  
2. El procés d'homologació d'aquesta formació i el d'acreditació de la formació adquirida davant de l'Administració i la constància i inscripció d'aquesta en el registre, es desplegarà mitjançant una ordre de la conselleria competent en matèria de mediació.  
  
  
CAPÍTOL VI  
L'assegurament de l'activitat de mediació  
  
Article 33. Obligació d'assegurament de la responsabilitat civil professional de la persona mediadora  
1. Tota persona mediadora ha de disposar d'un contracte d'assegurança de responsabilitat civil o una garantia equivalent per la qual l'asseguradora o entitat de crèdit s'obligue, dins dels límits pactats, a cobrir el risc del naixement a càrrec de la persona mediadora assegurada de l'obligació d'indemnitzar pels danys i perjudicis causats en l'exercici de la seua funció mediadora en l'àmbit de l'aplicació de la Llei 24/2018 i en els mateixos termes que conté el Reial decret 980/2013.  
  
2. Aquesta assegurança o garantia la pot contractar a títol individual la persona mediadora o bé es pot fer dins d'una pòlissa col·lectiva que incloga la cobertura de la responsabilitat corresponent a l'activitat de mediació.  
3. Quan es tracte de persones mediadores que actuen dins de l'àmbit d'una entitat mediadora, la cobertura dels danys i perjudicis que es puguen derivar de l'actuació de la persona mediadora la podrà assumir directament l'entitat mediadora.  
  
Article 34. Cobertura i suma assegurada  
1. L'assegurança de responsabilitat civil o garantia equivalent de la persona mediadora ha de comprendre la cobertura de tots els danys i perjudicis, en els termes del Reial decret 980/2013.  
2. La suma assegurada o garantida pels fets que generen la responsabilitat de la persona mediadora, per sinistre i anualitat, ha de ser proporcional a la importància dels assumptes en què intervinga. Amb caràcter previ a l'inici del procediment, la persona mediadora ha d'informar les parts de la cobertura de la seua responsabilitat civil, i deixar-ne constància en l'acta inicial.  
  
Article 35. Obligació d'assegurament de la responsabilitat de les entitats mediadores  
Amb independència de la possibilitat d'assumir la contractació de la cobertura de la eventual responsabilitat civil de les persones mediadores que actuen dins del seu àmbit, les entitats mediadores han de disposar d'una assegurança o una garantia equivalent que cobrisca la responsabilitat que els correspon, en els mateixos termes que conté el Reial decret 980/2013.  
  
  
CAPÍTOL VII  
Procediment de mediació  
  
Article 36. Caràcter presencial i representació  
1. De conformitat amb l'article 10.1 de la Llei 24/2018, les persones mediadores i les parts en conflicte han d'assistir sempre personalment a les reunions de mediació, sense perjudici del que s'indica en l'apartat següent. Excepcionalment, d'acord amb la normativa estatal, les parts podran acudir mitjançant representant degudament apoderat per a intervindre en les sessions de mediació, adoptar les decisions i acords que afecten la part representada, subscriure els documents derivats del procediment i abandonar la mediació, si és el cas.  
  
2. Així mateix, les parts en conflicte podran comptar amb assessorament extern segons el que preveu l'article 23.d de la Llei 24/2018.  
  
Article 37. Procediment  
1. El procediment de mediació es desenvoluparà d'acord amb els principis i les regles contingudes en la legislació de l'Estat i en la Llei 24/2018, de la Generalitat.  
2. Quan el Centre de Mediació de la Comunitat Valenciana designe una persona mediadora, aquesta haurà de:  
a) Contactar amb les parts en el termini dels deu dies següents a la comunicació de la designació, i citar-les per a la celebració de la sessió informativa, llevat que es considere que concorren causes que li impedisquen acceptar la mediació, en especial la concurrència d'alguna de les causes d'abstenció previstes en la Llei 40/2015.  
b) Comunicar al Centre de Mediació l'acceptació o no de la mediació, dins dels deu dies següents a la celebració de la sessió informativa, i indicar, si és el cas, la data de la sessió inicial constitutiva. Així mateix, haurà de comunicar mitjançant un escrit motivat a aquest centre si considera que la duració del procediment de mediació superarà els tres mesos a comptar de la celebració de la sessió inicial constitutiva. En els casos en què la persona mediadora no accepte la mediació per a la qual ha sigut designada, serà d'aplicació el que es disposa en l'article 26.3.  
  
3. En els casos de comediació, en els quals hi haja més d'una persona mediadora, una d'aquestes podrà dur a terme les tasques de coordinació.  
4. Si les parts donen el seu consentiment, la persona mediadora pot actuar acompanyada d'una altra persona mediadora en pràctiques, que també està subjecta als principis essencials de la mediació i especialment al deure de confidencialitat.  
La Generalitat podrà subscriure convenis de col·laboració amb universitats i centres de formació que possibiliten la participació de persones mediadores en pràctiques en els procediments de mediació en els quals la persona mediadora haja sigut designada pel Centre de Mediació.  
  
Article 38. Procediments per mitjans electrònics, informàtics i telemàtics  
1. Els procediments de mediació es podran desenvolupar totalment o parcialment, a través de mitjans electrònics, informàtics i telemàtics, sempre que es dispose per a fer-ho de tots els mitjans adequats que garantisquen la identitat de les persones intervinents i el respecte als principis essencials de la mediació, particularment la seguretat i confidencialitat del procés.  
La sol·licitud d'aquesta modalitat per les parts no serà vinculant per a la persona mediadora, que decidirà la forma de celebració de les sessions segons les possibilitats existents en cada cas.  
2. S'ha de fer preferentment pel procediment simplificat per mitjans electrònics regulat en el capítol V del Reial decret 980/2013, la mediació que consistisca en una reclamació de quantitat que no excedisca l'establida en aquesta norma o d'un altre interés amb una quantia que no supere aquest límit, i sempre que les pretensions no es referisquen a arguments de confrontació de dret, llevat que l'ús d'aquests mitjans no siga possible per a alguna de les parts, o aquestes acorden un procediment diferent.  
  
  
CAPÍTOL VIII  
Mediació gratuïta  
  
Secció primera  
Gratuïtat de la mediació  
  
Article 39. Criteris generals  
1. Podrà sol·licitar-se la mediació gratuïta per a actuacions professionals de mediació incloses en l'àmbit d'aplicació definit en l'article 2 de la Llei 24/2018, i amb les condicions i requisits previstos en aquest reglament.  
2. El dret a la mediació gratuïta ha de ser reconegut pel Centre de Mediació de la Comunitat Valenciana, de conformitat amb el que estableix l'article 41 de la Llei 24/2018, amb la tramitació prèvia del procediment corresponent.  
3. La resolució estimatòria del reconeixement del dret implica la designació de la persona mediadora segons el que disposa l'article 31.2.a de la Llei 24/2018.  
4. Per a poder gaudir del benefici del dret de mediació gratuïta seran d'ús obligatori, segons corresponga, els models normalitzats següents disponibles en la seu electrònica de la Generalitat:  
a) Part en conflicte:  
1r) Sol·licitud d'inici  
2n) Declaració responsable prevista en les lletres c i d de l'article 41.1.  
b) Persona mediadora:  
1r) Acreditació de la sessió informativa.  
2n) Acta de sessió inicial constitutiva.  
3r) Acta final.  
4t) Declaració responsable prevista en la lletra g) de l'article 45.3.  
5é) Autorització al Centre de Mediació de la Comunitat Valenciana continguda en la lletra h) de l'article 45.3.  
6é) Imprés normalitzat de domiciliació bancària.  
Els documents referits en els ordinals 1r, 2n i 3r de l'apartat b s'hauran d'elaborar de conformitat amb el que disposen els articles 34, 35 i 37 de la Llei 24/2018 respectivament, i hauran de contindre els aspectes assenyalats en aquests; a més, s'hauran d'anonimitzar en les actes les dades de les parts en conflicte que no tinguen reconegut el dret a la mediació gratuïta.  
5. En aquells procediments en els quals almenys una de les parts tinga reconegut el dret a la mediació gratuïta, entre la sessió informativa i la sessió inicial constitutiva, amb caràcter general, no podrà transcórrer un termini superior a un mes, llevat que hi haja una causa justificada.  
6. La Generalitat haurà de subvencionar les actuacions de la persona mediadora designada pel Centre de Mediació, previstes en la Llei 24/2018, i en l'article 45, realitzades en un procediment de mediació respecte de la part o les parts que tinguen reconegut el dret a la mediació gratuïta.  
7. Les persones mediadores hauran de reportar les quanties destinades a sufragar les seues actuacions, d'acord amb els mòduls i imports establits en els annexos II i III del decret, una vegada acrediten documentalment davant del Centre de Mediació, l'actuació professional realitzada que justifique el mòdul o l'import que corresponga.  
8. El Centre de Mediació haurà de verificar la realització efectiva de les actuacions dutes a terme per la persona mediadora en el procediment de mediació gratuïta, mitjançant la comprovació de la justificació realitzada per aquesta en els termes continguts en l'article 45.  
9. Mitjançant una resolució que amb caràcter anual dicte la persona titular de la conselleria competent en matèria de mediació, s'haurà de canalitzar la subvenció de les actuacions de mediació gratuïta que regula aquest reglament, de conformitat amb el que disposa la normativa en matèria de subvencions i en matèria de mediació a la Comunitat Valenciana.  
  
Article 40. Contingut del dret  
La mediació gratuïta comprén:  
a) Per a les persones que són part en un procediment de mediació i tenen reconegut el dret a la mediació gratuïta: la gratuïtat de les actuacions professionals realitzades per la persona mediadora en el procediment de mediació per al qual ha sigut designada pel Centre de Mediació de la Comunitat Valenciana.  
b) L'ús i aprofitament, si és el cas, d'espais accessibles i infraestructures públiques del Centre de Mediació, necessàries per a poder realitzar les sessions de mediació gratuïta, de conformitat amb allò que disposa l'article 13 de la Llei 24/2018.  
  
Article 41. Procediment per al reconeixement del dret a la mediació gratuïta  
1. Podran sol·licitar el reconeixement del dret a la mediació gratuïta:  
a) Persones físiques o jurídiques que complisquen els requisits necessaris per a ser beneficiàries del dret a l'assistència jurídica gratuïta, establits en la Llei 1/1996, de 10 de gener, d'assistència jurídica gratuïta.  
b) Persones físiques o jurídiques que tinguen reconegut el dret a l'assistència jurídica gratuïta per la comissió d'assistència jurídica gratuïta corresponent.  
En el cas que estiguera pendent de resolució la sol·licitud d'assistència jurídica gratuïta, s'haurà de suspendre el procediment instat per al reconeixement de la mediació gratuïta fins que es resolga aquella, i es reprendrà quan s'aporte a l'expedient la resolució dictada a aquests efectes per l'òrgan competent.  
c) Persones amb discapacitat que s'assenyalen en l'apartat 2 de l'article 4 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, sempre que es tracte de procediments de mediació que tinguen relació amb les circumstàncies de salut o de discapacitat. Aquesta circumstància l'han de fer constar les persones interessades mitjançant una declaració responsable.  
d) Persones que tinguen les persones assenyalades en l'apartat anterior a càrrec seu i, en els mateixos termes, quan actuen en el seu nom i interés, sempre que es tracte de procediments de mediació que tinguen relació amb les circumstàncies de salut o de discapacitat. Aquesta circumstància l'han de fer constar les persones interessades mitjançant una declaració responsable.  
e) Víctimes directes i indirectes, definides de conformitat amb el que es disposa en la Llei 4/2015, de 27 d'abril, de l'Estatut de la víctima del delicte en els processos que tinguen vinculació, es deriven o siguen conseqüència de la seua condició de víctimes.  
2. La revocació del dret a l'assistència jurídica gratuïta comporta automàticament la revocació del dret a la mediació gratuïta. La revocació del dret a la mediació gratuïta és causa de reintegrament de la subvenció regulada en els articles 45 i següents.  
El reintegrament s'ha d'efectuar en els supòsits i mode que es determinen en el Decret 17/2017, de 10 de febrer, del Consell, pel qual s'aprova el Reglament d'assistència jurídica gratuïta.  
3. No poden sol·licitar la mediació gratuïta aquelles persones a les quals s'haja denegat mitjançant una resolució ferma el dret a l'assistència jurídica gratuïta en relació amb el mateix conflicte per al qual se sol·licita la mediació. En el cas que s'haja arribat a presentar una sol·licitud per al reconeixement de la mediació gratuïta, aquesta es denegarà automàticament, sense perjudici del que es disposa en les lletres c, d i e de l'apartat 1.  
4. La persona a la qual es reconega el dret a la mediació gratuïta no podrà tornar a gaudir d'aquest benefici si no ha transcorregut un any des de la conclusió d'una mediació amb el mateix objecte i el mateix benefici, la qual no haja acabat en acord.  
  
Article 42. Sol·licitud  
1. El procediment per a reconéixer el dret a la mediació gratuïta s'haurà d'iniciar mitjançant una sol·licitud dirigida al Centre de Mediació de la Comunitat Valenciana, que s'haurà d'ajustar al model normalitzat de sol·licitud corresponent a disposició de les persones interessades en la seu electrònica de la Generalitat i en les unitats administratives del Centre de Mediació.  
2. Quan en un procediment de mediació hi haja concurrència de parts, el reconeixement del dret a la mediació gratuïta haurà de ser sol·licitat individualment per cadascuna de les persones interessades.  
3. La sol·licitud haurà d'estar degudament omplida i signada i s'hi hauran de fer constar expressament les dades següents, així com adjuntar els documents que siguen oportuns per a acreditar-les:  
a) Dades personals de la persona sol·licitant, entre les quals han de figurar en el cas de no tindre reconegut el benefici de justícia gratuïta, les dades de caràcter patrimonial, econòmic i tributari, així com les del seu cònjuge o parella de fet i de la resta de membres integrants de la seua unitat familiar, llevat que en la mateixa sol·licitud preste el seu consentiment exprés perquè el Centre de Mediació accedisca directament a aquesta informació.  
b) Conflicte que es vol sotmetre a mediació.  
c) Derivació judicial, si és el cas, per a dur a terme la mediació.  
d) Número d'expedient de la Comissió d'Assistència Jurídica Gratuïta corresponent, pel qual, si és el cas, es va reconéixer a la persona sol·licitant el benefici de justícia gratuïta.  
e) Dades de l'altra part o les altres parts del conflicte que, si és el cas, tinguen reconegut el dret a la mediació gratuïta.  
f) Procediments de mediació conclosos, si és el cas, l'any anterior a la data de la sol·licitud, amb indicació de l'objecte i resultat, segons el que disposa l'article 41.4 de la Llei 24/2018.  
4. En els casos de les lletres b, c, d i e de l'article 41.1, s'haurà d'indicar en la sol·licitud segons siga procedent les dades següents i adjuntar els documents oportuns per a acreditar-les i, si és el cas, la declaració responsable prevista en les referides lletres c) i d) de l'article 41.1, que han de reflectir la situació existent en el moment de la sol·licitud:  
  
a) Dades personals de la persona sol·licitant.  
b) Conflicte que es vol sotmetre a mediació.  
c) Derivació judicial, si és el cas, per a dur a terme la mediació.  
d) Dades de l'altra o les altres parts del conflicte que, si és el cas, tinguen reconegut el dret a la mediació gratuïta.  
e) Procediments de mediació conclosos, si és el cas, l'any anterior a la data de la sol·licitud, amb indicació de l'objecte i resultat, segons el que disposa l'article 41.4 de la Llei 24/2018.  
f) Grau de discapacitat de la persona interessada.  
g) Objecte del procediment de mediació per al qual se sol·licita el reconeixement del dret a la mediació gratuïta, que declara que té relació amb les circumstàncies de salut o discapacitat de la persona interessada.  
  
h) Dades de la persona amb discapacitat que tinga a càrrec i declaració de la relació que hi ha entre ambdues.  
i) Acreditació, si és el cas, de la condició de víctima en el procés corresponent.  
5. En el model normalitzat de sol·licitud s'ha d'informar la persona sol·licitant de la facultat atribuïda al Centre de Mediació per a fer les comprovacions i reunir tota la informació que estime necessària per a verificar l'exactitud i realitat de les dades aportades.  
6. La sol·licitud es pot presentar per qualsevol mitjà, i, preferentment, pels que es preveuen en la normativa d'accés electrònic de la ciutadania als serveis públics.  
7. En els supòsits de derivació judicial per a dur a terme la mediació, la sol·licitud es presentarà dins del termini màxim de deu dies a comptar des de la resolució de derivació dictada per l'òrgan judicial.  
  
8. Si el Centre de Mediació constata que hi ha deficiències en la sol·licitud que n'impedeixen la tramitació o que la documentació presentada resulta insuficient, requerirà la persona interessada que esmene la falta o acompanye els documents preceptius, d'acord amb el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 43. Instrucció del procediment  
El Centre de Mediació de la Comunitat Valenciana analitzarà la sol·licitud i els documents justificatius, i esmenades les faltes advertides, si és el cas, comprovarà d'ofici:  
a) En els casos previstos en la lletra b de l'article 41.1, l'acreditació del reconeixement del dret al benefici d'assistència jurídica gratuïta resolt per la comissió d'assistència jurídica gratuïta corresponent.  
  
b) En els supòsits previstos en les lletres c i d de l'article 41.1, el compliment dels requisits exigits en relació amb la discapacitat i la resta de circumstàncies assenyalades en l'article 41.2 de la Llei 24/2018.  
  
Article 44. Resolució i notificació  
1. Acabada la instrucció, el Centre de Mediació de la Comunitat Valenciana dictarà la resolució que reconega o denegue el dret a la mediació gratuïta en el termini màxim de dos mesos, a comptar de la data de presentació de la sol·licitud davant de l'esmentat Centre de Mediació.  
2. En els casos en què es reconega la mediació gratuïta, es procedirà a designar la persona mediadora que corresponga per torn.  
3. Si transcorre el termini de dos mesos sense que es dicte la resolució pertinent, la sol·licitud s'ha d'entendre estimada, sense perjudici de l'obligació de resoldre que té el Centre de Mediació, d'acord amb el que disposa l'article 24 de l'esmentada Llei 39/2015. En aquest cas, el Centre de Mediació haurà de procedir a la designació de la persona mediadora.  
4. La resolució s'ha de notificar en el termini màxim de deu dies hàbils a la persona sol·licitant, així com a les altres parts interessades. En cas que es reconega la mediació gratuïta també caldrà notificar la resolució a la persona mediadora que s'haja designat.  
5. Aquells que siguen titulars d'un dret o interés legítim podran impugnar la resolució reconeixent o denegant la mediació gratuïta interposant recurs d'alçada davant de la persona titular de la secretaria autonòmica competent en matèria de justícia, en la forma i en els terminis establits en els articles 121 i 122 de la Llei 39/2015.  
  
Article 45. Subvenció de les actuacions de mediació gratuïta  
1. La subvenció de mediació gratuïta consistirà en una ajuda econòmica destinada a sufragar les actuacions professionals següents de la persona mediadora designada pel Centre de Mediació de la Comunitat Valenciana:  
a) Sessions d'un procediment de mediació, una vegada finalitzat, incloses la sessió o les sessions informatives realitzades, respecte de la part o les parts que tinguen reconegut el dret a la mediació gratuïta.  
b) Sessió o sessions informatives sense celebració posterior d'un procediment de mediació, respecte de la part o les parts que tinguen reconegut el dret a la mediació gratuïta.  
2. Les persones mediadores hauran de reportar les quanties destinades a sufragar les actuacions previstes en l'apartat anterior, d'acord amb els mòduls i imports establits en els annexos II i III del decret, una vegada acrediten documentalment davant del Centre de Mediació, les dades del procediment de mediació per al qual van ser designades, amb indicació del nombre total de parts en conflicte i la identificació d'aquelles que tenen reconegut el dret a la mediació gratuïta i el nombre de sessions realitzades, distingint les informatives de les realitzades en el procediment de mediació.  
3. El Centre de Mediació haurà de verificar la realització efectiva de les actuacions de mediació gratuïta mitjançant la comprovació de la documentació justificativa següent, que comprendrà:  
a) Si és el cas, còpia del document acreditatiu de la derivació judicial per a dur a terme la mediació.  
b) Còpia del document que acredite la realització de la sessió o les sessions informatives realitzades.  
c) Si és el cas, còpia del document remés a l'òrgan judicial sobre el resultat de la sessió o les sessions informatives.  
d) Còpia de l'acta de la sessió inicial de constitució.  
e) Còpia de l'acta de la sessió final.  
f) Si és el cas, còpia del document remés a l'òrgan judicial sobre el resultat de la mediació.  
La persona mediadora haurà d'aportar la documentació justificativa referida quan aquesta no es trobe en poder del Centre de Mediació. En aquells casos en què després de la celebració de la sessió informativa les parts en conflicte decidisquen no mediar, només caldrà aportar la documentació continguda en els apartats a), b) i c).  
La persona mediadora conservarà a disposició de l'administració durant el termini màxim de quatre anys, la documentació justificativa aportada, de conformitat amb el que es disposa en la legislació estatal que regula el règim de subvencions.  
g) Declaració responsable de la persona mediadora a l'efecte d'acreditar els aspectes següents:  
1r) Que ha sigut la persona designada pel Centre de Mediació en el procediment de mediació en el qual almenys una de les parts té reconegut el dret a la mediació gratuïta.  
2n) Nombre total de parts en conflicte, amb identificació d'aquelles que tenen reconegut el dret a la mediació gratuïta.  
3r) Nombre de sessions realitzades, distingint les informatives de les realitzades en el procediment de mediació.  
4t) Que no ha percebut cap retribució per part de les persones que tenen reconegut el dret a la mediació gratuïta.  
5é) Que no ha obtingut altres ajudes o subvencions per part d'altres administracions o ens públics o privats per al finançament de les actuacions realitzades en el procediment de mediació gratuïta.  
6é) Que l'import rebut o que haja de percebre per les actuacions realitzades en el procediment de mediació gratuïta no supera el cost de la mediació fixat en la sessió informativa i en l'acta de la sessió inicial constitutiva.  
7é) La titularitat del compte bancari aportat en l'imprés normalitzat de domiciliació bancària.  
8é) La veracitat de la informació subministrada i de la documentació justificativa aportada.  
h) Autorització al Centre de Mediació perquè aquest obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, previstes en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. No obstant això, es podrà denegar aquest consentiment, si així s'assenyala expressament en l'autorització. En aquest cas, s'han d'aportar els corresponents certificats emesos per l'Agència Estatal d'Administració Tributària, conselleria competent en matèria d'hisenda i la Tresoreria General de la Seguretat Social, que acrediten que està al corrent en el compliment de les obligacions tributàries i amb la Seguretat Social.  
4. La presentació de la documentació prevista en l'apartat anterior s'ha de fer telemàticament a través del registre electrònic de la conselleria competent en matèria de mediació en el termini màxim d'un mes a comptar des de l'endemà de la finalització del procediment de mediació, o de l'endemà de la finalització de l'última sessió informativa, en aquells casos en què després de la realització d'aquesta no s'haja celebrat el procediment de mediació.  
  
5. El Centre de Mediació, després d'analitzar la documentació justificativa continguda en l'apartat 3, ha de verificar la realització efectiva de les actuacions de mediació gratuïta i emetre la certificació corresponent.  
6. El pagament de l'import de la subvenció s'efectuarà, amb la certificació prèvia, mitjançant transferència bancària al compte indicat per la persona mediadora, per la quantia que resulte de l'aplicació del que es disposa en l'article següent.  
7. Correspondrà el reintegrament de l'import de la subvenció:  
a) En els casos que es determinen en l'article 37 de la Llei estatal 38/2003, de 17 de novembre, general de subvencions.  
b) En els casos d'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de la mediació fixat per la persona mediadora en la sessió informativa i en l'acta de la sessió inicial constitutiva.  
  
c) En aquells procediments de mediació gratuïta en els quals la suma de les quanties percebudes per la realització de les actuacions dutes a terme per la persona mediadora, supere el cost de la mediació fixat per aquesta en la sessió informativa i en l'acta de la sessió inicial constitutiva.  
El règim regulador dels possibles reintegraments, les sancions i les responsabilitats aplicables als perceptors de les subvencions de les actuacions de mediació gratuïta és el que estableixen la Llei estatal 38/2003 i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El reintegrament s'ha d'efectuar mitjançant transferència bancària o xec nominatiu a favor de la conselleria competent en matèria d'hisenda de la Generalitat. La còpia de la transferència bancària o xec nominatiu haurà de ser remesa al Centre de Mediació de la Comunitat Valenciana.  
  
  
Article 46. Import de la subvenció de les actuacions de mediació gratuïta  
1. En els procediments de mediació gratuïta l'import de la subvenció es calcularà per cada procediment i part que tinga reconegut el dret a la mediació gratuïta i comprendrà totes les actuacions relacionades amb aquest, que inclouen la sessió o sessions informatives.  
  
2. L'import de la subvenció es correspondrà amb els mòduls i imports previstos en els annexos II i III del decret.  
L'import que resulte de l'aplicació del mòdul corresponent es multiplicarà pel nombre de parts que tinguen reconegut el dret a la mediació gratuïta i el factor multiplicador no podrà ser superior a tres per a cada procediment de mediació.  
3. L'import de la subvenció que pot percebre la persona mediadora per les actuacions dutes a terme en el procediment de mediació, respecte de la part o parts que tinguen reconegut el dret a la mediació gratuïta, és la quantia que resulte dels càlculs previstos en l'apartat anterior, sense que aquesta puga ser superior a la part proporcional, en funció del nombre de parts, del cost de la mediació fixat per aquesta en la sessió informativa i en l'acta de la sessió inicial constitutiva, d'acord amb el que exigeixen els articles 34 i 35.1 de la Llei 24/2018.  
  
4. En aquells casos en què únicament s'haja celebrat una o diverses sessions informatives, sense la celebració posterior d'un procediment de mediació, la persona mediadora designada pel Centre de Mediació, únicament podrà rebre l'ajuda econòmica prevista, segons corresponga, en els annexos II i III indicats, per la sessió o sessions informatives realitzades, en funció del nombre de parts que tinguen reconegut el dret a la mediació gratuïta. A efectes d'aquest càlcul, ni el nombre de parts amb dret a la mediació gratuïta ni el nombre de sessions pot ser superior a tres. En cap cas es podrà percebre per les sessions informatives realitzades un import superior al triple de la quantitat prevista, segons corresponga, en els annexos II i III per a aquesta sessió, independentment de quantes són les celebrades i les parts que hi hagen participat.  
En tot cas, l'import de la subvenció que puga percebre la persona mediadora per aquestes sessions informatives, respecte de la part o les parts que tinguen reconegut el dret a la mediació gratuïta, ha de ser la quantia que resulte dels càlculs previstos en aquest apartat, sense que aquesta quantia puga ser superior a la part proporcional, en funció del nombre de parts, del cost fixat per aquesta, d'acord amb el que exigeix l'article 34 de la Llei 24/2018.  
  
Article 47. Règim jurídic  
1. A les subvencions de mediació gratuïta regulades en el reglament els serà aplicable el que preceptua la Llei 38/2003, de 17 de novembre, general de subvencions, el seu reglament de desplegament aprovat per Reial decret 887/2006, de 21 de juliol, i la Llei 1/2015.  
2. Mitjançant ordre de la conselleria competent en matèria de mediació es podran modificar els mòduls previstos en els annexos II i III del decret.  
3. Mitjançant una resolució de la persona titular de la conselleria competent en matèria de mediació es podran modificar els imports previstos en els annexos II i III del decret per a determinar la subvenció destinada a sufragar la mediació gratuïta, així com la manera d'acreditar els requisits que s'exigeixen per al reconeixement, la meritació i el cobrament d'aquesta per la persona mediadora.  
  
Secció segona  
Programes de foment de la mediació  
  
Article 48. Programes de foment de la mediació  
1. La Generalitat podrà desenvolupar, en interés de les persones usuàries, programes específics en els quals s'oferisca gratuïtament la sessió informativa de mediació o en els quals el procediment de mediació extrajudicial o intrajudicial de determinats conflictes siga totalment o parcialment gratuït. Aquests programes es podran finançar per mitjà d'ajudes públiques.  
2. Aquests programes específics de foment de la mediació podran implicar que aquesta es desenvolupe per mitjans electrònics, informàtics i telemàtics.  
3. S'hauran de fomentar especialment aquells programes orientats a previndre i abordar situacions de desprotecció infantil i adolescent que es deriven o es veuen agreujades per conflictes entre les persones que exerceixen la pàtria potestat o la tutela de xiquets, xiquetes o adolescents.  
  
  
CAPÍTOL IX  
Qualitat de la mediació  
  
Secció primera  
Qualitat  
  
Article 49. Codi de conducta  
La persona titular de la conselleria competent en matèria de mediació, a proposta del Consell Assessor de Mediació de la Comunitat Valenciana, haurà d'aprovar un codi de conducta d'adhesió voluntària que reculla les bones pràctiques aplicables a les actuacions professionals de mediació que es duguen a terme per les persones i entitats mediadores en l'àmbit de la Llei 24/2018.  
  
Article 50. Queixes i reclamacions  
1. Tindran la consideració de queixes els escrits i comunicacions en què la ciutadania, les persones o entitats mediadores, o les parts en conflicte, realitzen únicament manifestacions de disconformitat amb la prestació dels serveis i actuacions de mediació sotmesos a l'àmbit d'aplicació de la Llei 24/2018, especialment sobre tardances, desatencions o qualsevol altre tipus anàleg de deficient actuació que constituïsca falta de qualitat.  
No tenen aquesta consideració, als efectes d'aquest reglament, les denúncies que es puguen presentar posant de manifest possibles irregularitats o infraccions a la legalitat que puguen comportar o bé infracció administrativa de les regulades en la Llei 24/2018, o bé responsabilitat disciplinària del personal al servei de l'Administració, que donaran lloc a les investigacions i actuacions corresponents.  
  
La presentació de les queixes, així com la tramitació i la gestió d'aquestes, s'ha d'ajustar als criteris que contenen els articles 31 i següents del Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental.  
Sense perjudici dels efectes derivats de la interposició que, atesa la naturalesa que tenen, es regeixen pel que disposa l'article 30.2 del Decret 41/2016 el Centre de Mediació de la Comunitat Valenciana remetrà el contingut de les queixes al Consell Assessor de la Comunitat Valenciana, a l'efecte de la millora contínua de la qualitat dels serveis de mediació i en les propostes que, si és el cas, emet aquest últim per a concedir o denegar la certificació del segell de qualitat que es regula en aquest reglament.  
2. Les reclamacions formulades en relació amb els serveis de mediació que presten les persones i entitats mediadores inscrites en el Registre de persones i entitats mediadores de la Comunitat Valenciana s'han de regir pel que es disposa en el Decret legislatiu 1/2019, de 13 de desembre, del Consell, d'aprovació del text refós de la Llei de l'Estatut de les persones consumidores i usuàries de la Comunitat Valenciana.  
  
A aquest efecte, les entitats mediadores esmentades han de disposar dels fulls de reclamacions que es preveuen en el Decret legislatiu 1/2019, que així mateix han de remetre al Centre de Mediació de la Comunitat Valenciana.  
  
Article 51. Suggeriments i agraïments  
1. Els suggeriments són les propostes formulades per la ciutadania, les persones o entitats mediadores o les parts en conflicte per a millorar la qualitat dels serveis de mediació i, especialment, les que puguen contribuir a simplificar, reduir o eliminar tràmits o molèsties en les relacions amb l'administració, o a contribuir a un grau de satisfacció més alt de les persones que usen aquests serveis.  
El Centre de Mediació de la Comunitat Valenciana n'ha de remetre el contingut al Consell Assessor de la Comunitat Valenciana, a l'efecte de l'elaboració de propostes de millores en el procediment de mediació i en els sistemes de gestió de la qualitat.  
2. Els agraïments són les manifestacions per les quals la ciutadania, les persones o entitats mediadores o les parts en conflicte feliciten o reconeixen el bon funcionament dels serveis de mediació, bé per la prestació òptima del servei, o bé pel bon tracte rebut en aquesta.  
  
3. La presentació dels suggeriments i agraïments, així com la tramitació i gestió, s'ha d'ajustar als criteris continguts en els articles 31 i següents del Decret 41/2016.  
  
Article 52. Enquestes de qualitat  
La conselleria competent en matèria de mediació ha d'elaborar models d'enquestes de satisfacció que ha d'omplir qui faça ús dels serveis del Centre de Mediació de la Comunitat Valenciana.  
  
Secció segona  
Segell de qualitat mediadora  
  
Article 53. Definició i objectius  
1. El segell de qualitat mediadora és una certificació concedida per la persona titular de la presidència del Consell Assessor de Mediació de la Comunitat Valenciana, a proposta d'aquest, a persones i entitats mediadores prèviament inscrites en el Registre de persones i entitats mediadores de la Comunitat Valenciana, després d'avaluar els estàndards de qualitat continguts en l'article 21 de la Llei 24/2018, i els requisits mínims establits en l'article següent, complementaris als que s'exigeixen per a la inscripció en el registre esmentat.  
2. Els objectius del segell de qualitat mediadora són els següents:  
a) Distingir les persones i entitats inscrites en el registre que desenvolupen la mediació amb una qualitat especial.  
b) Oferir informació a les persones que facen ús dels serveis de mediació per a fomentar les bones pràctiques.  
  
Article 54. Requisits  
1. Podran sol·licitar el segell de qualitat mediadora les persones mediadores inscrites prèviament en la secció primera del Registre de persones i entitats mediadores de la Comunitat Valenciana que reunisquen com a mínim els requisits següents:  
a) Formació específica en matèria de mediació adquirida amb la realització d'un o diversos cursos en relació amb l'àmbit d'especialització en el qual presten els seus serveis, la duració dels quals, en conjunt, no siga inferior a 300 hores lectives, o l'equivalent en el Sistema Europeu de Transferència i Acumulació de Crèdits (ECTS) de docència efectiva.  
b) Formació contínua en matèria de mediació, de caràcter eminentment pràctic, almenys cada cinc anys, amb una duració total mínima de 50 hores.  
c) Experiència professional determinada per un nombre mínim de procediments de mediació duts a terme en els tres anys anteriors a la sol·licitud.  
d) L'adhesió al codi de conducta voluntari aprovat per la persona titular de la conselleria competent en matèria de mediació, a proposta del Consell Assessor de Mediació de la Comunitat Valenciana.  
  
2. Així mateix, poden sol·licitar el segell de qualitat mediadora les entitats mediadores inscrites prèviament en la secció segona del Registre de persones i entitats mediadores de la Comunitat Valenciana que reunisquen com a mínim els requisits següents:  
a) Disposar d'un codi de conducta que reculla les bones pràctiques de les actuacions professionals de mediació dutes a terme per l'entitat mediadora i per les persones col·legiades o associades a aquesta.  
b) Disposar d'espais accessibles en què puga desenvolupar-se la mediació de conformitat amb el que disposa l'article 13 de la Llei 24/2018.  
c) Trajectòria de col·laboració amb el Consell General del Poder Judicial i amb altres administracions o entitats públiques que promoguen la mediació, en els tres anys anteriors a la sol·licitud.  
d) Estar en possessió d'un certificat expedit per un organisme independent que acredite que l'entitat compleix determinades normes de garanties de qualitat, d'acord amb les normes europees relatives a la certificació.  
e) Impartir formació a les seues persones mediadores amb els requisits establits en el Reial decret 980/2013.  
f) L'adhesió al codi de conducta voluntari aprovat per la persona titular de la conselleria competent en matèria de mediació, a proposta del Consell Assessor de Mediació de la Comunitat Valenciana.  
  
Article 55. Atorgament, modificació i renovació del segell de qualitat mediadora  
1. Mitjançant una ordre de la conselleria competent en matèria de mediació s'haurà de regular el procediment per a l'atorgament, la modificació, la renovació i la retirada del segell de qualitat mediadora a les persones o entitats mediadores inscrites en el Registre de persones i entitats mediadores de la Comunitat Valenciana.  
2. La sol·licitud d'atorgament i renovació es trobarà disponible per a les persones interessades que complisquen els requisits previstos en l'article anterior en la seu electrònica de la Generalitat.  
3. La certificació del segell de qualitat mediadora ha d'incorporar la imatge distintiva, així com la identificació de la persona o entitat mediadora, la data d'atorgament, el període de validesa i les normes d'utilització.  
4. El segell de qualitat tindrà una validesa de tres anys, a comptar de la data de la concessió.  
5. La persona o entitat mediadora beneficiària del segell de qualitat estarà autoritzada per a utilitzar el distintiu d'acord amb les normes d'utilització.  
6. La persona beneficiària del segell de qualitat mediadora en podrà sol·licitar la renovació abans de la data d'expiració.  
  
Article 56. Retirada del segell de qualitat mediadora  
1. La pèrdua sobrevinguda o l'incompliment dels requisits que es preveuen en l'article 54 podrà donar lloc a la retirada anticipada del segell de qualitat mediadora, una vegada realitzat el tràmit d'audiència concedit a aquest efecte pel Centre de Mediació de la Comunitat Valenciana.  
2. En tot cas, el Centre de Mediació iniciarà d'ofici el procediment per a la retirada del segell de qualitat mediadora quan constate fefaentment l'existència d'alguna de les següents circumstàncies:  
a) Incompliment de les normes d'utilització que s'indiquen en la resolució de concessió.  
b) La imposició d'una sanció per la comissió de qualssevol de les infraccions lleus, greus o molt greus, previstes en l'article 45 de la Llei 24/2018, resolta per l'òrgan competent i que adquirisca fermesa en via administrativa.  
c) Incompliment greu o reiterat de les obligacions que estableixen el codi de conducta voluntari aprovat per la persona titular de la conselleria competent en matèria de mediació, a proposta del Consell Assessor de Mediació de la Comunitat Valenciana.  
d) Incompliment greu o reiterat de les obligacions que s'estableixen en el codi de conducta de bones pràctiques de les actuacions professionals de mediació que hagen dut a terme l'entitat mediadora i les persones col·legiades o associades a aquesta.  
3. La persona titular de la presidència del Consell Assessor de Mediació de la Comunitat Valenciana, amb la instrucció prèvia del Centre de Mediació, haurà de dictar la resolució motivada de retirada del segell de qualitat. Aquesta resolució posa fi a la via administrativa, però s'hi pot interposar un recurs potestatiu de reposició o acudir a la via contenciosa administrativa, sense perjudici de qualsevol altre recurs que siga procedent en dret.  
  
Article 57. Exempció de responsabilitat  
La concessió del segell de qualitat mediadora suposa només el reconeixement del compliment dels requisits de qualitat que es preveuen en l'article 54, de manera que la conselleria competent en matèria de mediació queda eximida de tota responsabilitat derivada dels efectes davant de terceres persones originats per l'actuació de les persones i entitats mediadores.  
  
  
CAPÍTOL X  
Del procediment sancionador  
  
Article 58. Consideracions generals  
1. Les entitats i persones mediadores inscrites en el Registre de persones i entitats mediadores de la Comunitat Valenciana, que incórreguen en la comissió de les infraccions administratives previstes en els articles 43.2 i 44.2, respectivament, de la Llei 24/2018, seran sancionades d'acord amb el que disposa l'esmentada llei i aquest reglament.  
2. L'exercici de la potestat sancionadora s'ha d'ajustar als principis establits en la Llei 40/2015, al títol IV de la Llei 39/2015, en què es recull com a especialitat del procediment administratiu comú el procediment sancionador, així com al que preveu la Llei 24/2018.  
  
  
Article 59. Inici, instrucció i resolució del procediment sancionador  
  
1. L'inici dels expedients sancionadors correspon al Centre de Mediació de la Comunitat Valenciana, que, en l'acord d'iniciació, designarà l'instructor o instructora, i el secretari o la secretària quan s'estime oportú per a la tramitació de l'expedient sancionador.  
  
2. La resolució que pose fi al procediment sancionador haurà de ser dictada per la persona titular de la direcció general competent en matèria de mediació i s'haurà de notificar en el termini màxim de sis mesos, a comptar de la data de l'acord d'inici. Contra aquesta resolució es podrà interposar un recurs d'alçada.  
  
  
  
ANNEX II  
Mòduls i imports de la mediació gratuïta intrajudicial  
  
Codi Jurisdicció Import  
1000 JURISDICCIÓ PENAL   
1001 Procediment penal general 445 -  
1002 Judici amb jurat 585 -  
1003 Procediment abreujat 210 -  
1004 Enjudiciament ràpid de determinats delictes 205 -  
1005 Judici per delicte lleu 80 -  
1006 Penal menors 195 -  
1007 Procediments i enjudiciaments no previstos en els mòduls anteriors (mòdul residual) 290 -  
1008 Apel·lacions 110 -  
1009 Apel·lacions en jurisdicció del menor 75 -  
2000 JURISDICCIÓ CIVIL   
2001 Procediment ordinari 280 -  
2002 Procediment verbal 190 -  
2003 Procediment monitori 165 -  
2004 Procés d'execució 160 -  
2005 Procediment jurisdicció voluntària 165 -  
2006 Procediment concursal 290 -  
2007 Família acord mutu 175 -  
2008 Família contenciós 255 -  
2009 Procediments i processos no previstos en els mòduls anteriors (mòdul residual) 210 -  
2010 Apel·lacions 105 -  
3000 JURISDICCIÓ CONTENCIOSA ADMINISTRATIVA   
3001 Procediment contenciós ordinari davant de la sala 250 -  
3002 Procediment contenciós ordinari davant del jutjat 130 -  
3003 Procediment abreujat davant del jutjat 100 -  
3004 Procediments no previstos en els mòduls anteriors (mòdul residual) 160 -  
3005 Apel·lacions 105 -  
4000 JURISDICCIÓ SOCIAL   
4001 Procediment ordinari 160 -  
4002 Procediment monitori 150 -  
4003 Procediment executiu 75 -  
4004 Procediments no previstos en els mòduls anteriors (mòdul residual) 120 -  
4005 Suplicacions 95 -  
  
  
SESSIÓ INFORMATIVA  
Sessió o sessions informatives sense celebració posterior d'un procediment de mediació intrajudicial. 35 - per cada sessió informativa realitzada i part amb dret a la mediació gratuïta.  
En cap cas el resultat d'aplicar aquest mòdul podrà ser superior al triple d'aquesta quantia.  
  
  
  
  
ANNEX III  
Mòduls i imports de la mediació gratuïta extrajudicial  
  
Codi Procediment Import  
5000 Mediació extrajudicial 200 -  
  
  
SESSIÓ INFORMATIVA  
Sessió o sessions informatives sense celebració posterior d'un procediment de mediació extrajudicial. 35 - per cada sessió informativa realitzada i part amb dret a la mediació gratuïta.  
En cap cas el resultat d'aplicar aquest mòdul podrà ser superior al triple d'aquesta quantia.


Còpia Permalink ELI